Pirkinių maišelių dekoravimas - per kūrybą į tvarumą, ekologiją ir toleranciją.

Vis garsiau skambančios tvarumo idėjos ateityje neaplenks nei vieno. Susidurdami su įvairiais ekologiniais iššūkiais, klimato pokyčiais, turėsime rasti būdų kaip kiekvienas, net mažais darbais galime prisidėti prie didelių tikslų. Kūrybinės veiklos įgalina tapti šių pokyčių dalimi, todėl vaikai kviečiami dekoruoti pirkinių krepšelį, bei kūrybiškai pažvelgti į daiktus, vartojimo kultūros problemas. Paneigti nuostatas, kad nauji daiktai daro mus ypatingais ir laimingais, mažinti prielaidas patyčioms ir netolerancijai. Aptardami plastiko žalą aplinkai, pasidalinsime idėjomis kaip galime įgyvendinti tvarias idėjas, atnaujinti pabodusius daiktus ir pratęsti jų gyvavimą, kaip serijinius gaminius paversti originaliais, išskirtiniais daiktais. Daugkartinio naudojimo medvilnės krepšelis puikiai tarnaus keliaujant į būrelius ar į parduotuvę.
Tai - kupina gerų emocijų, atradimo džiaugsmo ir kūrybos edukacija, iš kurios kiekvienas išeis su tvariu, originaliai išpieštu, medvilnės maišeliu.

Dainų švenčių metai; NATO ir Europos sąjungos metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


Šiaulių apskrities Povilo Višinskio viešoji biblioteka

Pabėgimo kambariai – itin populiari ir įtraukianti pramoga, tad kodėl gi jai nepersikėlus į biblioteką? Pabėgimo kambarys „Svečiuose pas Povilą Višinskį“ – tai interaktyvus intelektinis žaidimas, nukelsiantis gimnazistus į 1900-uosius, kada carinės Rusijos žandarai, darydami kratą lietuvių rašytojo, spaudos darbuotojo, lietuvybės propaguotojo Povilo Višinskio bute, rado vieno draudžiamo spektaklio plakatų, dėl kurių jam buvo iškelta byla. Žaidėjų komandos tikslas – per 40 min. išspręsti įvairius galvosūkius, logines užduotis, susijusias su XX a. pradžios Lietuvos kultūriniu ir literatūriniu pasauliu, ir pabėgti iš kambario. Neįgyvendinus tikslo, P. Višinskio laukia žandarų areštas už neteisėtą lietuvybės puoselėjimą, o dalyvių komandos – už bendrininkavimą. Niekas nenorėtų pakliūti į žandarų nemalonę, tad komandoms reikės išties pasistengti, norint išvengti arešto.

Paslauga teikiama tik kultūros ar meno įstaigoje


Fotograma – šešėlinio vaizdo drama (1-5 klasių mokiniams)

Jeigu Jus kas nors pakviestų fotografuoti be fotokameros, ką pagalvotumėte? Sutiktumėte? O gal pamanytumėte, kad tai neįmanoma? Mes jus kviečiame įsitikinti, kad tai labai realu, nenuspėjama ir įdomu! Užsiėmimo metu tamsioje laboratorijoje, apšviestoje raudona šviesa, gaminsime fotogramas. Fotograma – viena iš seniausių ir paprasčiausių fotografikos formų. Tai šešėlinis daikto vaizdas jautriame fotopopieriuje, gautas be fotokameros. Kūryba prasidės nuo tos akimirkos, kai Jūs iš gausybės laboratorijoje esančių daiktų pradėsite dėlioti savas kompozicijas ant šviesai jautraus popieriaus. Galite atsinešti savo daiktų ir taip fotogramą padaryti dar asmeniškesnę. Kai būsite visiškai tikri dėl kompozicijos, Jūsų kūrinys bus apšviečiamas kryptine šviesa ir vėliau ryškinamas specialiomis cheminėmis priemonėmis. Taip ir atsiras vaizdas be fotokameros! Galėsite jį ir kitiems parodyti, ir apie visa tai papasakoti.


Edukacinė programa „Margučių marginimas vašku“

Programos turinys: programą „Margučių marginimas vašku“ veda sertifikuotų tautinio paveldo produktų gamintoja, tradicinė amatininkė Jurgita Treinytė. Dalyviai supažindinami su margučių marginimo senosiomis tradicijomis, papročiais. Pristatomi dažymo būdai, marginimo technika, raštai. Dalyviai gauna priemones ir, padedami amatininkės, vašku margina margutį


Nors daugumos mūsų šaknys kaime, vis sunkiau pažįstame jo gyvenimą ar juo labiau perprantame dėsnius pagal kuriuos jis surėdytas. Sodyba - mikropasaulis, kuriame susijungia ūkiniai bei dvasiniai gyvenimo aspektai. Ne veltui pagrindas, kuriuo remiasi tradicinė senolių architektūra, yra darnus žmogaus ir gamtos santykis, pagarba esamai aplinkai, tautinės tapatybės išsaugojimas. Edukacinio užsiėmimo metu dalyviai susipažins su senąja dzūkiška architektūra tam pasitelkiant Alytaus kraštotyros muziejuje įrengtą autentišką dzūkišką sodybą su atkurtais senaisiais trobesiais. Dėlios unikalų šiam užsiėmimui sukurtą dzūkiškos sodybos maketą, sudėlioję išsiaiškins pastatų paskirtį, senąją namų sampratą, sužinos, kaip atrodė tradicinė sodyba, kiek ir kokių joje būta trobesių.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Tikriausiai esi girdėjęs, kad bitininkystė – vienas seniausių amatų ir verslų Lietuvoje, o lietuviai bites nuo seno laikė šventais gyviais. Edukacija „Linkėjimai iš avilio“ vyksta Jono Basanavičiaus gimtinės sode, kur įrengta su naminėmis bitėmis, jų anatomija, gyvenimo ypatumais ir bitininkystės amatu supažindinanti lauko paroda „Iš avilio“. Užsiėmimo metu susipažinsi ne tik su bičių ir bitininkystės kelio į Lietuvą vingiais, bet ir šiandienos aktualijomis. Vaizdus lydintys paaiškinimai skatins domėtis, kelti klausimus, lyginti praeitį su dabartimi, savo pastebėjimais ir įgytomis žiniomis dalintis su kitais, atkreips dėmesį į ekologines problemas. Edukaciją užbaigsime smagia užduotimi – kursime ir išsiųsime atvirlaiškį savo šeimos nariams ar draugams, siekdami atsakyti į klausimą, kas skrenda greičiau – bitės ar linkėjimai iš Ožkabalių?

Edukacija yra saugi bičių įgėlimams alergiškiems žmonėms.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Literatūrinis-edukacinis užsiėmimas „Laiškai pasauliui“

Literatūrinio-edukacinio užsiėmimo metu bus kalbama apie pasakas „Emilio laiškas“, „Slapta laiškų rašymo agentūra“, „Pašto pelyčių nuotykiai Šiaurėje“, diskutuojama apie laiškų rašymą, tikrą draugystę ir stebuklus, kuriuos galime sukurti mes patys. Knyga „Emilio laiškas“ yra įtraukta į mokiniams rekomenduojamų knygų sąrašą, kurį parengė ir išleido Tarptautinės vaikų ir jaunimo literatūros asociacijos (IBBY) Lietuvos skyrius kartu su Lietuvos nacionaline Martyno Mažvydo biblioteka. Knygos ištraukos įtrauktos į antrokams skirtus leidyklos „Šviesa“ vadovėlius: „Lietuvių kalba. II dalis (TAIP!)“ ir „Skaitiniai“. Užsiėmime laiškų rašymo tema bus vystoma ir plėtojama, bus papildoma mokyklos programa. Pasitelkiant vaizdines priemones bus pasakojama apie tradicinių laiškų rašymo naudą ir malonumą, pranašumą, palyginus su virtualiomis žinutėmis. Dalyviai bus įtraukti į dinamišką, aktyvią veiklą, žaismingas rungtis, kurios sudomins skirtingų pomėgių ir poreikių vaikus, padės jiems perprasti ir interpretuoti pasakojimo siužetą. Dirbtuvių metu dalyviai pasirinks knygos veikėjus, su kuriais norėtų susitapatinti, karpys juos iš popieriaus ir vaidins šešėlių teatre. Sukurtus personažus ir kitas šešėlių teatrui reikalingas priemones vaikai (savarankiškai, kartu su mokytojais ir/ar tėvais) galės naudoti tęstinėms veikloms – knygų aptarimams, vaidinimams ir kt. Po susitikimo vaikai galės rašyti laiškus vieni kitiems, taip pat – knygų autorei.

Paslauga teikiama tik paslaugos gavėjo pasirinktoje įstaigoje (pvz., mokykloje)


Nacionalinis M. K. Čiurlionio dailės muziejus

Kviečiame nusikelti į mitologinius baltų laikus, kur gausu skirtingas reikšmes turinčių ženklų, simbolių, aukštinama gamta ir jos teikiamos dovanos. Edukacijos metu bus kalbama apie Gyvybės medį. Tai – abstraktus simbolis, apibūdinantis pasaulio modelį, turintį tris sferas. Kaip medis turi šaknis, kamieną ir šakas, taip ir baltų bei daugelio kitų tautų įsivaizduojamas pasaulio modelis turi požemį (mirusiųjų pasaulį), gyvųjų pasaulį ir dievų buveinę. Taip pat trys sferos siejamos su laiku: praeitimi, dabartimi ir ateitimi. Praktinio užsiėmimo metu ne tik klausysitės įstabių istorijų ir legendų, išmoksite atpažinti liaudies meno dirbinių ornamentuose paslėptas simbolines prasmes, bet ir patys kursite Gyvybės medį įvairiomis technikomis.


Ateities inžinierius: praktinė edukacija su LEGO

BRICKS4KIDZ edukacinis renginys supažindins vaikus su inžineriniais išradimais ir pasauliniu kultūriniu paveldu per konstravimą su LEGO. Edukacinis renginys suteiks vaikams įdomių kultūrinių žinių apie inžinerijos išradimus, ugdys jų kūrybiškumą, tautiškumą ir kritinį mąstymą, kompleksiškai ruoš vaiką ateičiai. Jie supras inžinerinių išradimų svarbą šalies vystymuisi, tam laikmečiui būdingus kultūrinius aspektus, jų veikimo principus. Konstruosime: pakeliamus tiltus, vėjo malūnus, elektromobilius, liftus ir dar daugiau. Žmonių rūšis yra neprilygstamai išradinga. Nuo tos akimirkos, kai kažkas daužydamas vieną akmenį į kitą pasigamino įrankį su aštria briauna iki dienos, kai Marse nusileido nuotraukas į Žemę siuntę zondai, kai kurie pasiekimai vertintini kaip išskirtinai revoliuciniai. Mes tikime, kad vaikai mokosi geriausiai per veiklą, kuri skatina jų smalsumą ir kūrybiškumą. LEGO yra puiki priemonė įgyvendinti šį tikslą.


Edukacija „Paauglystė tavo akimis“ buvo vykdoma nuo 2020 rugsėjo mėn. , tačiau dėl Covid - 19 situacijos pirmieji metai buvo negausūs edukacijomis, o 2021- 2022 m. edukacija buvo mėgstama ir gausiai lankoma. "Tėvai manęs nesupranta, nekenčiu mokyklos, man patinka iki paryčių žaisti kompiuteriu, palikit mane ramybėje, manęs niekas nemyli, - begalė prieštaringų minčių, jausmų. Neramius jausmus lydi bręstančio kūno pokyčiai. Jauną protą atakuoja gausi informacinių technologijų pasiūla. Kaip subalansuoti virtualų ir tikrąjį gyvenimą? Kas gali padėti nepasimesti informacijos, potyrių, įvykių gausoje? Šiame amžiuje labai svarbūs draugai, bendraamžiai, todėl pozityvus bendraamžių žodis yra aukso vertės. Paauglys gali padėti paaugliui, ypač jei šalia yra lydintis suaugęs asmuo. "Paauglystė tavo akimis" - tai aktyvus, įtraukiantis užsiėmimas, kurio metu dalyviai proceso dramos metodo pagalba sukurs išgalvoto paauglio istoriją šiandienos kontekste. Remdamiesi savo gyvenimiška patirtimi paaugliai taps kūrėjais. Čia aktyvus žaidimas jungiamas su vaidybos elementais, situacijų modeliavimas leidžia tapti režisieriais, personažo dienoraščio rašymas suteikia galimybę pabūti rašytoju, o svarbiausia, dirbdami grupėse jaunuoliai ras atsakymus, problemų sprendimo būdus jiems aktualiomis temoms. Tai puiki galimybė pamatyti paauglio gyvenimą savo ir draugų akimis, išgirsti bendraamžių patarimus, mokytis kritiškai mąstyti, analizuoti ir reflektuoti.


“Edukacija ,,Taikos strėlė” - tai akiratį praplečiantis ir interaktyvus užsiėmimas. Jo dalyviai gyvai supažindinami su archajiškais indėnų ginklais, jų istorija, naudojimo, pritaikymo principais ir filosofija. Programos dalyviai išbandys savo rankos tvirtumą, akies taiklumą, pasitikėjimą ir drąsą šaudymo iš lanko turnyruose. PO šios treniruotės laukia azartiškas ir uždegantis lankų mūšis. Jis organizuojamas lauke, specialiai pritaikytoje saugioje aikštelėje. Tai komandinis, energingas žaidimas, kuriame šaudoma į priešininkus specialiomis strėlėmis su paminkštintais antgaliais. Kiekvienas žaidėjas dėvi apsaugines veido kaukes, kurios pilnai apsaugo žaidimo metu. Mūšio puolimo ir gynybos strategiją ir taktiką turi sugalvoti patys mokiniai, pasitelkdami įgytas indėnų karybos teorines žinias, savo intuiciją, kūrybiškumą, drąsą ir lyderystės gebėjimus. Po mūšio edukacijos dalyviai vaišinasi arbata ir pasidalija savo įspūdžiais, įgyta patirtimi.


Sapiegų barokas: istorija ir bareljefo dirbtuvės (5-8 kl.)

Sakoma, Sapiegų rūmai – tai karalių rūmai. Ar Kazimieras Jonas Sapiega, juos tokius gražius pastatęs, tikrai norėjo tapti Lietuvos ir Lenkijos valdovu? Kaip to meto didikai suprato gerą skonį ir aplinkos grožį, kokios vertybės šį supratimą formavo? Kviečiame į edukaciją, kurios metu dalinsimės atsakymais į šiuos klausimus. Bandysime suprasti, kokie įvykiai ir idėjos formavo Baroko epochos žmones. Kartu su menininkais Monika Kornilova ir Artūru Mitinu pažinsime barokinę architektūrą, dizainą ir pakviesime kurti savo bareljefą, įkvėptą baroko technikų.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Nuotolinio edukacinio renginio metu su vaikais diskutuosime apie lietuvių liaudies mediciną, jos istoriją, skirtingus gydymo būdus. Lietuvių liaudies medicina yra liaudies kultūros dalis, daug lietuvių liaudies medicinos žinių atsispindi papročiuose, patarlėse, priežodžiuose, sakmėse, pasakose. Žinių apie lietuvių liaudies mediciną randama nuo 17 a. – istorikų, rašytojų, etnografų, farmacininkų, gydytojų, mokslininkų darbuose. Šiuolaikinės medicinos požiūriu, liaudies medicinoje galima rasti žinių iš daugelio medicinos sričių, botanikos, zoologijos, mineralogijos, farmakologijos ir farmakognozijos, meteorologijos, astronomijos ir kitų mokslų pradmenų. Praktinėje dalyje vaikai dalyvaus virtualioje lietuvių liaudies medicinos "Kahoot" viktorinoje. Edukacinis renginys praplės vaikų kultūrinį ir tautinį sąmoningumą kartu lavins vaiko įgūdžius: bendradarbiavimą, komunikaciją, kūrybingumą, kritinį mąstymą, problemų sprendimą. Šiuo renginiu skatinsime vaikus daugiau sužinoti apie lietuvių liaudies mediciną. Tikimės įkvėpti vaikus sveikam gyvenimui ir medicinos karjerai.


"IŠDAINUOTA, IŠMYLĖTA" Lietuviškos muzikos ir poezijos šimto metų kelionė. Muzikinė-poetinė programa sudaryta taip, kad atspindėtų skirtingus, neretai – ir labai sudėtingus, 100-ą Lietuvos valstybės istorijos metų. Programą sudaro penki epizodai-paveikslai, atspindintys tarpukario, tremties, sovietinės okupacijos, Nepriklausomybės atgavimo ir dabarties laikus. Visi šie periodai reprezentuojami per žymiausių šalies kūrėjų muziką ir poeziją. Pradedant pirmaisiais lietuvių kompozitoriais profesionalais J. Naujaliu, St. Šimkum, toliau pristatant kitų žymių autorių B. Dvariono, A. Bražinsko, G. Kuprevičiaus, išeivės V. Stankus kūrinius, partizanų dainas, istorinių pervartų laikais visuomenei ypatingai svarbius K. Mašanausko, V. Kernagio, G. Jautakaitės ir kitų muzikų populiariosios muzikos kūriniai. Poetinei pasirodymų daliai atrinkti įtaigiausiai skirtingus šalies šimtmečio istorijos puslapius atspindintys poetų darbai – tai Maironio, J. Marcinkevičiaus, B. Brazdžionio, J. Meko, K. Binkio, J. Degutytės ir kitų poetų eilės. Atlikėjai – Vytautas Rašimas (aktorius), Vismantė Vasaitytė (sopranas), Raimonda Janutėnaitė (mecosopranas), Nijolė Baranauskaitė (fortepijonas). https://youtu.be/oSU6eLFz3JI


„Ch. Frenkelio odos dirbtuvės. Raktų pakabukas“

Edukacija vyksta naujai įrengtoje edukacinėje erdvėje „Odos dirbtuvėlės“. Užsiėmimo pradžioje vaikams pristatoma trumpa muziejaus ir odininko Chaimo Frenkelio istorija. Kas tas žmogus, pradėjęs verslą nuo primityvios odos dirbtuvėlės ir išplėtęs ją iki didžiausio odos fabriko visoje Rusijos imperijoje? Praverkite paslapties širmą apsilankę muziejuje. Pamatykite, užuoskite ir prisilieskite prie išdirbtos natūralios odos. Žmogaus reikmėms ji naudojama nuo neatmenamų laikų. Apavas, rūbai, žirgo reikmenys, buitiniai indai ir krepšiai – tai tik nedidelė odos panaudojimo galimybių dalis. Kviečiame pas mus, į Ch. Frenkelio odos dirbtuvėles, pasigaminti praktišką daiktą – raktų pakabuką, pasipuošti jį firminiu Ch. Frenkelio odos fabriko antspaudu. Jaunesniųjų klasių mokiniai susipažins su antspaudavimo dažais technika, o vyresnių klasių mokiniai išbandys karštojo spaudo techniką. Edukacijos metu vaikai susipažins su nauja sritimi – dailiaisiais odos darbais, sužinos naujų sąvokų, terminų, išbandys naujus įrankius, pritaikys praktiniame darbe.

Pažinimo kompetencija; Komunikavimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Filmas Sistema - tai penkis metus kurtas geriausių Klaipėdos kino ir teatro menininkų darbas. Filme nusifilmavo tokios garsenybės kaip aktoriai Eglė Jackaitė, Regina Arbačiauskaitė Flick, Remigijus Žiogas, politikas Gintaras Vaičekauskas. Filmą finansavo Klaipėdos kultūros skyrius, Lietuvos kultūros taryba, Švyturys ir visa krūva kitų rėmėjų ir partnerių. Projekto tikslas - skatinti diskusiją apie Lietuvos švietimo ateitį, mokytojo specialybės prestižo kėlimą, kūrybiškumo ir kitų svarbių asmeninių savybių skatinimą. Užsiėmimo, metu mokiniai turės galimybę apsilankyti jų mokykloje įkurtame improvizuotame kino teatre, kur jų lauks filmo SISTEMA peržiūra ir susitikimas su vienu iš filmo kūrėjų. Susitikimo metu diskutuosime apie filmą, kūrybiškumą, mokytojų ir mokinių santykius, švietimo dabartį ir ateitį.


Kražių Motiejaus Kazimiero Sarbievijaus kultūros centras

Edukacinės programos „Žemaitiška vakaruški“ metu dalyviams pristatoma Žemaitijos regiono bei Kražių krašto tautosaka, istorija, tradicijos, kultūrinis ir kulinarinis paveldas.
Edukacinės programos pradžioje Kražių M. K. Sarbievijaus kultūros centro muziejuje vedama trumpa ekskursija, kurios metu dalyviai supažindinami su Kražių krašto istorija, iškiliomis asmenybėmis, kultūros paveldu ir miestelyje esančiais kultūros paveldo objektais. Vėliau, pasitelkus garsinį, literatūrinį scenos meną, kulinarinį paveldą vaikams pristatomas Žemaitijos regiono tautinis kostiumas, žemaitiška muzika bei Žemaitijos kulinarinis paveldas. Veiklų metu dalyviai ne tik susipažįsta su žemaitiškais šokiais, dainomis, žaidimais, bet ir aktyviai dalyvaudami veiklose išmoka juos šokti, dainuoti, žaisti, groti liaudies instrumentais žemaitiškus kūrinius, ragauja žemaitiško kastinio. Edukacinė programa ženkliai prisideda prie etnokultūros puoselėjimo bei Žemaitijos etnografinio regiono, tradicijų autentiškumo, pažinimo, išsaugojimo ir perdavimo vaikams.  Veiklų metu mokiniams skiepijamas noras pažinti savo istoriją, kultūrą ir paveldą, plečiamas jų kultūrinis akiratis, ugdomas kūrybiškumas ir saviraiška.


Ekspedicija į Vilniaus senamiestį! Istorijų ir pojūčių ekskursija iš Vilniaus geležinkelio stoties

Atvykite į Vilnių traukiniu ir leiskitės į nuotykių ekskursiją tiesiai iš geležinkelio stoties! Atkeliavus nereikės sukti galvos, kur ir kaip toliau vykti– stotyje jūsų klasę iškart pasitiks gidas, su kuriuo pradėsite žaismingą kelionę Vilniaus senamiesčio link! Ekskursijoje tikrai nenuobodžiausime – tyrinėsime, liesime, užuosime, ragausime... Ekskursijos maršrutas keliaus pro pagrindines, gražiausias ir svarbiausias Vilniaus senamiesčio erdves – nuo Aušros vartų iki Katedros aikštės. Žengsime į senamiestį pro vienintelius išlikusius istorinės gynybinės sienos vartus, aplankysime tiek gotikos, tiek renesanso architektūros kiemelius, stabtelsime patyrinėti Vilniaus universiteto istoriją... Pakeliui laukia ne viena užduotis/patirtis - pastatysime savo gotikinę sieną, išbandysime žydų vaikų žaidimą-vilkelį, paragausime Barboros Radvilaitės istoriją menančių saldainių... Stengsimės įtempti visus pojūčius, kad žaisminga pažintis su Vilniaus senamiesčiu ilgam liktų atmintyje!


INTEGRUOTA LITERATŪROS IR DAILĖS PAMOKA. Senųjų ir naujųjų mitų atspindžiai dailėje ir literatūroje

Šioje pamokoje pagrindinė ašis yra mitai ir kaip juos galima analizuoti, pažinti pasitelkiant meno kūrinius. Užsiėmimo pradžioje išsiaiškinama mito sąvoka (mitas – kolektyvinis mąstymo būdas, o pasakojimas – tai mito refleksija), pristatoma, kaip mitai, mitologija susijusi su esama paroda, edukatorius modeliuoja situacijas ir pateikia pagal parodos koncepiją kaip tiesiogiai siejasi mitai su eksponuojamais kūriniais, kaip juos galime atpažinti susiseti su literatūra. Sustoję prie konkrečių dailės darbų, kuriems būdingi archetipiniai siužetai ar mitologinės detalės, mokiniai ieško užuominų į žinomus mitus, prisimena arba sužino (perskaito, išgirsta iš edukatoriaus, (-ės)) dar negirdėtų istorijų. Užduodamas (-a) probleminių klausimų, edukatorius (-ė) skatina moksleivius pasamprotauti, koks šių dienų žmogaus požiūris į analizuojamą temą, t.y. kokie yra šių dienų mitai. Kadangi senuosiuose pasakojimuose dažnai ypatingą vaidmenį atlieka daiktai, moksleiviai gauna praktinę užduotį – susiskirstę grupėmis burtų keliu išsitraukia daiktą, nulemsiantį būsimo pasakojimo įvykių eigą. Grupės kuria pasakojimus, artimus mito, sakmės, pasakos stilistikai ir pristato savo darbą kitoms grupėms. Pamoka baigiama refleksija.


Tikslas: Sukurti skirtuką iš džiovintų augalų.
Uždaviniai: 1. Supažinti su plokščiosios floristikos viena iš rūšių - skirtuku. 2.  Susipažinti su augalų skirtų plokštiems darbams džiovinimo ypatumais. 3. Išmokti sukomponuoti augalus.
Edukacijos metu aptariama skirtukų paskirtis, jų įvairovė. Papakojama, kad skirtukai iš augalų priskiriami plokščiosios floristikos rūšiai. Pasiaiškinama, kas yra floristas, koks jo darbo pobūdis. Išsiaiškinus darbo etapus, atkreipus dėmesį į darbo ypatumus, mokiniai kuria savo kompoziciją iš duotų medžiagų.  Skirtukai įlaminuojami. Mokymų metu mokiniai pasidarys kelis skirtukus, kuriuos pasiliks sau.
Baigus kurti aptariamas gautas rezultatas, kaip ir kas pavyko, ko tikėjosi, aptariamas darbų savitumas ir individualumas.


Panevėžio rajono savivaldybės viešoji biblioteka

Programos tikslas – etnokultūrinio raštingumo ir tautinio tapatumo ugdymas, supažindinant vaikus su savo krašto kultūra, svarbiausiais istoriniais įvykiais, tradicijomis. Vykdant programą siekiama dalyvius supažindinti su unikaliu reiškiniu – knygnešyste, suteikti vaikams žinių apie savo krašto asmenybes ir įvykius, ugdyti kūrybiškumą ir komunikavimo kompetencijas, skatinti pasitikėjimą ir plėtoti saviraišką. Vaikai pagilins žinias apie krašto istoriją, ugdysis gebėjimus, kurių reikia pažįstant pasaulį, jį tiriant, atrandant atskirų asmenybių ir įvykių sąsajas. Edukacinės programos dalyviai supažindinami su lietuviškos spaudos draudimo laikotarpiu, su istoriniu Garšvių kaimu, knygnešių veiklą įprasminančiais paminklais bei vietomis tiesiogiai ir virtualiai. Svirne rodoma išlikusi knygų slėptuvė. Teatralizuotai supažindinama su knygnešystės istorija. Knygnešio rūbais apsirengęs muziejininkas įtraukia dalyvius į teminį simuliacinį žaidimą. Vaikai gali panešti „knygnešio maišą“ ir kt. Vaikai improvizuoja knygnešio ir žandaro akistatą. Susipažįsta su draudžiamos lietuviškos spaudos laikų rašmenimis - kirilica. Kartu su muziejininku-knygnešiu, grojančiu kanklėmis, dainuojama knygnešio daina. Edukacinės programos dalyviai taip pat supažindinami su valstybingumo simboliais. Edukacinės programos metu vyksta netradicinė istorijos pamoka ir netikėtos kūrybinės improvizacijos, pagal dalyvių pageidavimą, organizuojama viktorina „Atspėk, kas knygnešio maiše“.


Online spektaklis „Snieguolė ir septyni nykštukai“ (nuotolinė paslauga)

„Šioje populiarios pasakos apie Snieguolę ir nykštukus versijoje mes stengėmės išplėtoti stebuklingo veidrodžio, atspindinčio užslėptą pasaulio reiškinių esmę, temą“, - sakė pjesės autorė. Lėles ir dekoracijas šiam spektakliui kūrė dailininkė Neringa Keršulytė. Ji sukūrė ypatingą veidrodžių ir juvelyriškai kruopščiai sukurtų lėlių pasaulį, kuriame gyvuoja ir Snieguolė, ir nykštukai, ir klastinga Katė, ir piktoji Karalienė, ir nuostabusis Princas. ... Yra toks stebuklingas veidrodis, kuris atspindi viską taip, kaip iš tikrųjų yra. Koks tai veidrodis? Iš kur tas veidrodis? Ar jis bus visada? - stebisi aktoriai. O Katė paaiškina, kad veidrodis - tai pasaulis, kuris atspindi mus pačius ...


Ar raganos gyvena tik miško trobelėje? Atvykusi šiuolaikinė ragana tikrai atsakys į šį klausimą. Išmoksime juoktis kaip tikros raganos, žaisime ir prisiminsime Užgavėnių tradicijas ir kaip jos gyvuoja šiuolaikinėje visuomenėje. O antroje edukacijos dalyje keliausime gaminti BAISIAI gražių ir didelių kaukių tvariai. Panaudojant ir prikeliant daiktus antram gyvenimui mokiniai sukurs savo unikalią Užgavėnių kaukę.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Joniškio turizmo ir verslo informacijos centras

Tikslas- suteikti žinias ir įtraukti moksleivius į interaktyvią edukaciją- žaidimą apie krepšinio istoriją, taip prisidedant prie jų  kultūrinio akiračio plėtimo, kultūros patirčių įvairovės, kūrybingumo ir kritinio mąstymo ugdymo.
Uždaviniai: 1. Suteikti žinių apie kultūros paveldą, skatinti domėjimąsi krepšinio istorija, dalyvaujant interaktyviame žaidime ,,Aukso ąžuolas“ . 2.  Suvokti kultūros ir krašto istorijos svarbą, svarbiais Lietuvos istoriniais tarpsniais; 3. Stiprinti savo tapatybės jausmą, ugdyti kūrybingumą ir kritinį mąstymą, dalyvaujant kūrybinėje fotosesijoje "Mano mylimas krepšininkas".
Rezultatas: po edukacijos moksleiviai jausis geriau pažįstantys krepšinio istoriją, suvoktų apie tuo metu Lietuvoje vykusius įvykius, bei būtų motyvuoti toliau tyrinėti juos supančią aplinką, domėtis istorija, faktais, sportu. Moksleiviai ne tik bus skatinami įvertinti savo jėgas ir priimti iššūkius, bet ir kūrybiškai, naujai pamatyti save (smagiai leisti laiką, improvizuoti ir t.t.).


Klaipėdos miesto savivaldybės etnokultūros centras

„Etnopotyriai“.
Etnomuzikavimo bandymai Ar norėtumėte išbandyti savo jėgas pučiant dudmaišį? O ar žinote, kaip skamba dambrelis? „Etnopotyriai“ – tai tradicinių muzikos instrumentų kūrybinės dirbtuvėlės, išbandysime ir sužinosime kaip skamba įvairūs etno instrumentai: sekminių ragelis, lamzdeliai, birbynė, dambrelis, dūdmaišis, ožragis, kanklės. Edukacijos dalyviai susipažins su muzikavimo tradicija, išgirs įvairių tradicinių muzikos instrumentų skambesį bei interpretacijas panaudojant muzikos procesorių įrenginį „loop station“. Taip pat galėsime pabandyti savo rankomis pasigaminti po skudutį! Kviečiame į nuotaikingą muzikos instrumentų kelionę! Ši kelionė skirta visiems, o muzikiniai įgūdžiai – nebūtini! Čia svarbu tik jūsų noras atrasti ir eksperimentuoti!


Trakų rajono savivaldybės viešoji biblioteka

Edukacija „Sprogstanti pasaka“ skirta 3-6 klasių mokiniams, skirta skatinti jų domėjimąsi lietuvių liaudies ir kitų šalių pasakomis, ugdyti kūrybiškumą, kritinį mąstymą ir meninės raiškos gebėjimus. Ją sudaro dvi dalys: interaktyvi viktorina ir kūrybinės pasakos kūrimo dirbtuvės. Interaktyvios viktorinos metu dalyviai prisimins senąsias pasakas ir jų veikėjus. Kūrybinių dirbtuvių metu vaikai lankstys knygutes, į kurias įrašys arba nupieš savo pačių sukurtas pasakas. Užsiėmimai vyks bibliotekos patalpose, pasitelkiant turimas medijas ir reikalingas priemones.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Skaitmeninė kompetencija


Mitologinio personažo Naminuko vėlimo dirbtuvės pas dvaro vėlėją

Dvaro vilnos manufaktūroje, kur karaliauja charizmatiškoji vilnos vėlėja, atsiveria kitas pasaulis. Užsukusius, Jus pasitiks įvairiausi vilnoniai kūriniai – nuo linksmai besišypsančių veidelių iki gėlėtų skarų ir kitų aprėdų. Mielai priėmusi Jus savo dirbtuvėse, vėlėja papasakos apie vilnos naudą bei pasidalins savo amato paslaptimis. Programos metu vaikai kurs savo ypatingą „vilnonį prisiminimą" – Naminuką. Po programos kiekvienas dalyvis bus apdovanotas Jaunojo dvariškio liudijimu.


Apie ką tądien mąstė Lietuvos konstitucinės teisės tėvas prof. Mykolas Romeris ? Kokį naują istorinį romaną mintyse kuria portrete vaizduojama Sofija Tyzenhauzaitė?
Edukacinio susitikimo metu kalbėsimės apie portreto žanrą, bandysime "prakalbinti" portretą. "Portretas! Kas gali būti paprasčiau ir sudėtingiau, akivaizdžiau ir giliau?", klausė Charles Baudelaire. Portretas - kas tai? Legenda byloja, kad pirmasis portretas atsirado apvedus kontūru mylimo žmogaus šešėlį, kad būtų išsaugotas jo atminimas.
Šios edukacijos metu portretą "kalbinsime" keliais aspektais: jo svarba, istorija ir kaita, portreto kaip kultūrinio reiškinio reikšmė istoriniuose kontekstuose. Išsiaiškinsime, kada  "gimsta" vaiko portretas ir kas yra gedulo portretas. O taip pat pabandysime praeitį apjungti su dabartimi - kaip per asmeninį atvaizdą šiandien komunikuojame su aplinka, kaip konstruojame savo tapatumą?
Praktinė užduotis leis dalyviams labiau įsijausti į praeities asmenybes, užmegzti su jomis dialogą. Moksleiviai, pasitelkę vaizduotę, lape užbaigs portreto vizualizaciją ir galiausiai  suras muziejaus ekspozicijose pasislėpusį originalą. Ieškodami konkretaus portreto, drauge aptarsime ir kitus portretus: analizuosime vaizduojamų asmenų laikysenas, nuotaikas, bandysime įvardinti, kas jie tokie ir kuo ypatingi.


Muzikinis spektaklis "Baltaragio malūnas" išvažiuojamasis

Stebuklingi nutikimai, atgaivinti mitai, romantiška meilė ir nelabojo pinklės – tai klasikinė Kazio Borutos „Baltaragio malūno“ istorija, pasmerkta neblėstančiam populiarumui. Lietuvių literatūros kūrinys, kuriame jungdamas romano formą ir turtingą tautosakos palikimą, rašytojas sukūrė tikrą lietuvišką epą, atgimsta Alytaus teatro scenoje muzikiniu formatu.

Muzikinis spektaklis „Baltaragio malūnas“ – amžinoji kova tarp gėrio ir blogio, apie žmogaus ir velnio grumtynes dėl savo sielos ir laimingo gyvenimo, persipinanti su romantiška Girdvainio ir Jurgos meilės istorija. Antgamtiški reiškiniai, burtai, blogio jėgos nugali trapią žmogaus prigimtį.

Šiame spektaklyje, kaip ir tautosakoje, ypatingas dėmesys skiriamas velnio personažui, – regis, visas gyvenimas sukasi aplink jį. O ar kas nors pagalvojo, kodėl Pinčiukas taip elgiasi? Kokie jo elgesio motyvai? Pinčiuko personažas spektaklyje traktuojamas ne kaip priešiška ir destruktyvi jėga, ne kaip blogio įsikūnijimas, o kaip jaunas žmogus, kuris dėl savo kitoniškumo, vienišumo ar charakterio savybių yra nužmoginamas, demonizuojamas, patraukiamas į visuomenės paribį.

Tai žmogaus drama, kova su nelabuoju, kuri pirmiausia simbolizuoja sizifišką kovą su likimu. Juk žmogaus gyvenimą dažnai valdo nepažįstamos, svetimos, net priešiškos jėgos, kurių įveikti mirtingieji negali. Visgi net ir pralaimėdami galime išsaugoti savo žmogiškąjį orumą ir išdidžiai pasitikti likimo siunčiamus išbandymus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Šiuo metu įprastose mokymo programose naudojami metodai nėra pakankamai veiksmingi socialiniams ir emociniams gebėjimams ugdyti. VšĮ " Virsmo studija" pasiekė puikių rezultatų vykdydama ugdymo projektus, su kryptingai parinktomis asmenybės ukdymui skirtomis temomis, taikydama inovatyvius metodus. Programos tikslas – kūrybos procese skatinti vaikus išreikšti bei įvardinti savo mintis ir jausmus, vystyti kūrybiškumą, stiprinti savivoką ir savivertę, ugdyti bendravimo įgūdžius. Programa skirta moksleiviams, kurie nori pažinti save, suprasti savo emocijas, nori išmokti saugiai jas išreikšti, rūpi santykis su kitais. Užsiėmimų metu įvairiais kūrybiniais, neuroedukaciniais bei dailės terapijos metodais, grupiniu darbu, individualiais pokalbiais, įvairia vaizdo terapijos technika, koliažais, kūrybinių idėjų generavimu (smegenų šturmas, spontaniškas piešimas, spontaniškas rašymas, vizualizacija), laisvųjų asociacijų metodu, filosofiniu bei diskusijų metodu, dalyviai mokomi atpažinti ir suvokti savo emocijas ir jausmus (sąvimonė), išveikti savo emocijas, valdyti emocijas (savitvarda), vadovautis savo emocijomis ir jausmais, atpažinti savo ir kito asmenines ribas, pasitikėti savimi, kurti ir išlaikyti tarpusavio santykius, suprasti, kodėl vienu žmogumi galima pasitikėti, o kitu – ne, suprasti, kas yra tolerancija, pagarba ir orumas, gebėti priimti etiškus sprendimus.


Kviečiame patyrinėti M.K.Čiurlionio kosmosą – jo fantazijos sukurtas ir paveiksluose įamžintas žvaigždes, planetas, kitus dangaus kūnus. Susipažinę su M. K. Čiurlionio visatos paslaptimis, kursite savo įsivaizduojamą kosmoso paveikslą naudojant pastelės techniką, kuria pats dailininkas sukūrė daugybę savo šedevrų“.


„Mažasis Princas“ pagal A. de Sent Egziuperi (Išvažiuojamoji)

„ Vaikystė – tai didelė žemė, iš kurios mes visi kilę...” ( Antuanas de Sent – Egziuperi apie „ Mažąjį princą “). Spektaklis taip ir prasideda - nuo pirmojo piešinio, kuriame pavaizduotas smauglys, prarijęs dramblį... Tik suaugusieji jame mato skrybėlę ir nieko daugiau. Jie beria pamokymus, nurodymus, moko gyventi pagal taisykles. Tačiau, jei ieškai tiesos – tenka nukristi dykumoje ir joje susitikti save vaike - Mažajame Prince... Mažojo Princo planetoje auga graži, tačiau labai įnoringa rožė. Negalėdamas su ja sutarti, Mažasis Princas palieka namus. Bekeliaudamas po planetas, jis susiduria su vienišu karaliumi, tuščiagarbiu, girtuokliu, verslininku, žibintininku, geografu, tačiau nė vienas iš jų netampa princo bičiuliu. Suaugusiųjų ribotumas, silpnybės jam juokingos ir keistos. Naivus ir išmintingas, atviras ir paslaptingas, vis klausinėjantis ir neduodantis atsakymų Mažasis Princas, kaip ir mažieji žmonės - vaikai, veda mus prie esminio suvokimo - „matyti galima tik širdimi. Tai, kas svarbiausia - nematoma akimis..." Spektaklyje plėtojamos ir analizuojamos tikrojo pasaulio grožio sampratos, draugiškumo ir atsakomybės temos - „Pasidarai amžinai atsakingas už tą, su kuo susibičiuliauji." Šio spektaklio metu, žiūrovai kartu su Mažuoju Princu keliauja į fantastikos, kosmoso, paslapčių bei svajonių pasaulį. Tai gali suprasti tik vaikai. Nors kiekviename iš mūsų - mažų ir suaugusių - gyvena Mažasis Princas. Spektaklyje naudojamos video projekcijos kelia vaikų susidomėjimą, personažų lėlės - simboliai, ugdo vaikų interpretacinį suvokimą, asociatyvų mąstymą ir lavina vaizduotę.


Vis dažniau kalbama, kad žmogaus santykis su gamta kelia rūpestį – šiandienos technologijos leidžia imti viską, ko norime: vandenį, miškus, iškasenas, manant, kad gamta stipri, atsistatys, o jei ne? Mes privalome kurti draugišką žmogaus ir gamtos santykį, mokytis būti atsakingi, ugdytis ekologinę kultūrą. Panevėžio gamtos mokykla kviečia į edukacinę ekskursiją „Amžina atsakomybė už visa, kas gyva“, kurioje dalyviai supažindinami su Gamtos mokyklos lauko ir vidaus edukacinėmis erdvėmis, mini zoologijos sodu. Veiklos planuojamos atliepiant mokinių amžių, patirtį ir galimybes bei užtikrina kokybišką vaikų saviraiškos poreikių tenkinimą taikant neformaliojo švietimo metodus ir patirtinio mokymo/si organizavimo būdus: stebėjimus, darbą grupėse, kritinio mąstymo pratimus, žaidimus, pokalbius, mini viktorinas, refleksiją ir kt. Ypatingas dėmesys skiriamas dinamiškos tikrovės problemų atpažinimui bei interpretavimui per praktines - kūrybines užduotis. Taikomi artimiausios aplinkos pažinimo per pojūčius metodai, praktinė veikla moko vaikus atlikti ir pristatyti nesudėtingas aplinkosaugos kūrybines užduotis, ieškoti savitų sprendimo būdų. Veiksmingai naudojant skatinimą ir padrąsinimus, stiprinamas pasitikėjimas savo jėgomis, noras būti aktyviu visuomenės piliečiu, ugdytis asmeninę ekologinę kultūrą. Siūloma edukacinė programa atliepia Neformaliojo švietimo ir Darnaus vystymosi koncepcijas bei Ekologijos ir aplinkos technologijų ugdymo sampratos tikslus, principus, metodikas.


Edukacinė programa Lietuviškas suvenyras - raktų pakabukas pynimo būdu (9-12)

Jonavos rajono savivaldybės kultūros centras

Tikslas: skatinti moksleivių domėjimąsi lietuviškais suvenyrais. Rankų darbo gaminiuose atsispindi didinga šalies istorija, gamta, vertybės, kultūra, nes dauguma jų yra puošimi tradiciniais lietuvių motyvais, simboliais, raštais, o tai daro juos ypatingais. Uždaviniai: Aktualizuoti lietuviško suvenyro tradicijas, pritaikančius jas šiandienos poreikiams. Mokytis pasigaminti lietuvišką suvenyrą- raktų pakabuką.  Raktų pakabukas pinamas tradiciniu aukštaitiškų pintinių juostų būdu. Mokiniai susipažins su suvenyrų atsiradimo istorija, tarpkultūrinius, regioninius ypatumus, akcentuojant rankų darbo svarbą. Demonstruojamos skaidrės apie lietuviško suvenyro paplitimą, rūšis, naudojamas priemones. Reflektuojamas fiksuojant, atrenkant, aptariant naudingus požiūrius, idėjas. Siekiamas poveikis: mokiniai susipažins su lietuviško suvenyro įpatumais, remiantis senuoju amatu, pagamins šiuolaikinį suvenyrą - raktų pakabuką.


Jonavos rajono savivaldybės Grigorijaus Kanovičiaus viešoji biblioteka

Ar kada teko naudotis tokiu pieštuku, kuris piešia erdvėje? Ne? Tuomet kviečiame į edukaciją „Modeliuojame su 3D pieštukais“! Užsiėmimo metu dalyviai tyrinės tvarios kūrybos galimybes ir gilins žinias apie nepaprastą juos supantį pasaulį. Spalvingi 3D pieštukų siūlai raizgysis ant plastiko plėvelės tapdami figūrėlėmis, originaliomis stiliaus detalėmis arba niekur nematytais ir unikaliais, vaizduotės įkvėptais kūriniais. Atvėsusį ir sustingusi piešinį lengvai nuėmę nuo plėvelės, dalyviai džiaugsis nuotaikinga dekoracija. Edukacijos trukmė: 60–90 min. Skirta 1–5 klasių moksleiviams.


Išgyvenimas - dešimt stebuklų iš dešimties

Edukacijos metu yra aptariamos aplinkybės, lėmusios žydų vaikų išgyvenimą Holokausto laikotarpiu; susipažįstama su Samuelio Bako, Holokaustą išgyvenusio vaiko, kūryba. Pastaroji yra labai paveiki informavimo priemonė apie šio talentingo dailininko, Vilniaus miesto Garbės piliečio, kuriančio visą savo gyvenimą, traumines vaikystės patirtis.
Edukacijos pradžioje, ekspozicijose, yra pasakojama, demonstruojama, o vėliau, praktinio užsiėmimo metu, - atliekamas eksperimentas, įkvėptas Samuelio Bako kūrinio “Gandai”. Per dalyvavimą eksperimente yra pajaučiamos informacijos pakitimo / iškraipymo galimybės, suprantamos to pasekmės. Eksperimentas padeda patirti informacijos pokyčius, atsirandančius dėl subjektyvių priežasčių.
Eksperimento atlikimo metu yra naudojama multimedija, užduodami klausimai, diskutuojama. Aptardami, dalyviai yra kviečiami prisijungti ir išreikšti savo nuomonę interaktyviu būdu. Edukacija skatina dalyvius suprasti ir pajausti galimas priežasties ir pasekmės sąsajas, kritinio mąstymo svarbą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija


Edukacinė programa ,,Šėriau, šėriau sau žirgelį“  skirta 1-12 kl. mokiniams ir priešmokyklinio amžiaus vaikams.
Apsilankymas ,,Utenos žirgyne“ – tai unikali galimybė  prisiliesti prie žirgų, pažinti jų rūšis. Nuotaikingas edukacijos vadovas - ponas Leonardas, papasakos kam ir kaip  Dievas sukūrė arklį, kuo skiriasi arklys nuo žirgo, sužinosite kiek žirgas turi širdžių, ką reiškia posakiai:  ,,Arklys arklio už dyką nekaso“ ir ,,Netepsi , nevažiuosi“, įminsite mįsles, išmoksite atskirti javus ir sužinosite kokie grūdai suteikia arkliui jėgų, stiprybės, žvilgesio. Pamatysite  kuo žirgai šeriami, kur miega, kaip paruošiami jodinėjimui, kinkymui. Galėsite pamaitinti žirgus savo atsivežtomis morkomis, obuoliais, padėti juos sušukuoti, nuvalyti kanopas, pabalnoti, išvesti pasivaikščioti, nusifotografuoti. Pabandysite ant žirgo atsisėsti, įveiksite baimę, pajusite jojimo malonumą. Mažųjų žirgų mylėtojų lauks poniai.
Edukacijos trukmė : 90 min.
Kaina dalyviui: 5 Eur
Jūsų laukiame: ,,Utenos žirgyne“ - Liepų g. 31, Joneliškių km., Utenos raj. sav.
Kontaktai: +37069811285


Edukacinė ekskursija „Vienuolių takais“ – tai įdomi kelionė per Kretingos pranciškonų vienuolyno ir šalia esančios bažnyčios istoriją bei kultūrą. Lydimi gido, mokiniai išgirs nepaprastus pasakojimus apie vienuolių kasdienybę ir galės pamatyti įspūdingus istorinius objektus: 400 metų senumo bažnyčios duris, Chodkevičių giminės sarkofagus, stebuklingą šv. Antano paveikslą. Be to, mokiniai turės neeilinę progą užkopti į bokštą, iš kur atsivers Kretingos miesto panorama. Ekskursijos metu mokiniai bus įtraukti į interaktyvias veiklas, kurios skatins juos tyrinėti, diskutuoti ir gilinti istorijos žinias. Ši unikali patirtis suteiks ne tik naujų įspūdžių, bet ir leis pajusti Kretingos istorijos bei kultūros svarbą tiek vietos, tiek šalies mastu.


Ekskursija Alytaus archeologijos muziejuje

Archeologinę ekspoziciją sudaro trys dalys. Pirmoji pristato akmens amžiaus radinius Lietuvoje ir titnago reikšmę Pietų Lietuvoje, čia rastus dirbinius iš šios gamtinės medžiagos. Antroji skirta geležies amžiui, jos akcentas – jotvingių genčių gyvenimas. Trečioji – duoklė miestui, nes ir pati ekspozicija įkurta Pirmajame Alytuje. Archeologų radiniai pasakoja Alytaus istoriją nuo jos ištakų iki XVI amžiaus, kai Dzūkijos sostinei buvo suteiktos miesto teisės. Ekspozicijoje galima apžiūrėti archeologų radinius iš piliakalnio papėdės kapinyno ir Pirmojo Alytaus aikštės. Lankytojai gali patys išbandyti akmenines girnas grūdams malti, akmens šlifavimo, medžio drožimo darbus senaisiais padargais. Ekskursiją papildo virtualus žaidimas apie priešistorinius laikus bei virtualus žaidimas „Pastatyk gynybinę pilį“.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


“Kūno ekspresija: išmok skaityti kitų mintis!”

Kelias kalbas mokate? Lietuvių, anglų, rusų, vokiečių, prancūzų....? Dvi, o gal visas penkias ar net daugiau? Kaip manote, kiek laiko užtrunka išmokti vieną kalbą? Mėnesį, du mėnesius, metus? O ar žinote, kad yra kalba, kuria galite bendrauti visame pasaulyje ir kurios nereikia mokytis metų metus? Kalba, kuri yra seniausia iš visų kalbų ir kurios gramatika yra suprantama visiems šio pasaulio žmonėms? Kūno kalba sudaro 55% informacijos, kurią mes perduodame vieni kitiems kūno signalais, gestais, mimika. Didžiausią dalį informacijos mes gauname stebėdami ir bendravimą analizuodami vizualiai. Kūno kalba nemeluoja. Jei yra nesutapimas tarp žodžių ir kūno signalų, žmonės paprastai pasitiki pastaraisiais. Edukacijos metu mokiniai lavins kūno ekspresijos ir neverbalinės komunikacijos gebėjimus. Sužinos ir praktiškai išbandys svarbiausius pirmojo įspūdžio, empatiško bendravimo, streso įveikos per kūno kalbą aspektus. Įgaus daugiau pasitikėjimo savimi, ugdys kūrybingumą ir kritinį mąstymą. Mokysis tolerancijos, lygybės ir pagarbos bendravime.


Pažaislio kamaldulių vienuolynas prie Kauno yra vienas gražiausių brandžiojo baroko kultūros paveldo objektų Lietuvoje. Vienuolyną XVII a. antroje pusėje įsteigė Lietuvos Didžiosios Kunigaikštystės kancleris Kristupas Zigmantas Pacas, o statant dalyvavo iš Italijos pakviesti meistrai. Buvo sukurtas aukščiausio meninio lygio ansamblis, kuriame puikiai suderinta architektūra, tapyba ir skulptūra. Ypatingai išsiskiria unikalus marmuro dekoras. Per 360 metų vienuolynas išlaikė menines vertybes, nors jo šeimininkai keitėsi ne vieną kartą. Šiandien Pažaislio vienuolynas primena ne tik Kauno, bet ir Lietuvos istoriją, supažindina su didikų Pacų gimine, padeda pajusti baroko meną. Pagrindinis edukacijos tikslas – patrauklia, individualiai pritaikoma pagal amžiaus grupę, forma supažindinti moksleivius su baroko epocha Lietuvos Didžiojoje Kunigaikštystėje, atskleisti barokinės architektūros, tapybos ir skulptūros subtilybes bei simbolius, padėti pažintį baroko meną. Kiti tikslai - gilinti mokymosi proceso metu įgytas Lietuvos istorijos, kultūros ir meno žinias; įtraukti moksleivius į kultūros paveldo objekto tyrinėjimą, ugdyti pastabumą, gilinti dalykines ir bendrąsias kompetencijas.
Kultūrinės edukacijos užsiėmimas vyksta Pažaislio vienuolyne (T. Masiulio g. 31, Kaunas) antradieniais - penktadieniais 10:00 – 15:30. Prieš rezervuojant maloniai prašome suderinti atvykimą telefonu + 370 69873272 arba el. paštu info@kaunastour.lt.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Piešimas ant vandens (ebru) nuraminti jausmus, emocijas bei padėti susitelkti, atsiskleisti dalyvių galimybėms kūrybiškai bendrauti,skatinti jų vaizduotę bei netiesiogiai ugdyti meno estetikos pojūčius. Užsiėmimo metu piešia kiekvienas vaikas sau po piešinį, po to grupėmis (2 iki 4 vaikų). Užsiėmimo pabaigoje aptariame darbų rezultatus, eigą bei norus. Skatindami kurti meną.

Lietuvos sostinės Vilniaus ir Gedimino laiškų metai


Jūsų klasė - jūsų kino teatras! Lietuvos istorijos patirtys filme “Radviliada”

Nuo šiol, kino teatru gali tapti bet kuri mokyklos klasė! Jei turite kompiuterį (ar kitą įrenginį), ekraną bei interneto ryšį – kviečiame vadovėlį vienai pamokai pakeisti į tikrus žmones ir jų tikras istorijas. Filmas RADVILIADA - tai 3 pamokos vienoje: literatūros, istorijos ir pilietiškumo. Filme akcentuojami net du literatūros kūriniai – Jono Radvano ,,Radviliada‘‘ ir Radvilos Našlaitėlio ,,Kelionė į Jeruzalę”. „Radviliada” - tai kinematografinė kelionė per istoriją šeimos, be kurios būtų neįmanoma parašyti XVI a. Europos istorijos. Filmą sudaro 3 novelės ir epilogas. Noveles dedikuojamos trims istoriniams Radviloms: Radvilai Rudajam, Radvilai Juodajam ir Radvilai Našlaitėliui. Per vieną įtakingiausių ir reikšmingiausių XVI a. Europos didikų šeimų pasakojama bendrą mūsų visų istorija, skatinama tolerancija, susidomėjimas savo tautos praeitimi. Skatiname mokytis diplomatinių problemų sprendimų būdų, puoselėti bendražmogiškas vertybes, pagarbą kitoms kultūroms ir jų praeičiai, kelti didžiavimosi savo Tėvyne ir iškiliomis jos asmenybėmis jausmą, vertinti tiek dvasinį, tiek materialųjį kultūrinį, istorinį palikimą ir siekti jį išsaugoti bei perduoti ateities kartoms. Susidomėjus šia paslauga, tereikia užrezervuoti norimą laiką Kultūros paso sistemoje ir mes susisieksime su jumis, suformuosime jums nuorodą ir slaptažodį. Atsidarę nuorodą, įrašysite jums suteiktą slaptažodį ir štai – kino seansas prasideda ten, kur Jūs bebūtumėte! Filmo peržiūra suteikiama kartu su pagalbiniu dokumentu - paruoštu preliminariu temų sąrašu, kuriuo galėsite pasinaudoti diskusijoms po seanso. Filmo anonsas: https://www.youtube.com/watch?v=s9NMCUjxQxE


RENESANSAS LIETUVOS DIDŽIOJOJE KUNIGAIKŠTYSTĖJE

Nacionalinis muziejus Lietuvos Didžiosios Kunigaikštystės valdovų rūmai

XVI a. pradžioje Lietuvos Didžiojoje Kunigaikštystėje vyko daugybė permainų, jas sukėlė iš Vakarų Europos valstybę pasiekusios humanistinės idėjos. Keitėsi valstybės elito jaunosios kartos interesai – tarp jaunų didikų išplito mada vykti pasižvalgyti po italų, vokiečių, flamandų ir prancūzų žemes. Keitėsi aukštuomenės manieros, interesai, būsto interjeras ir eksterjeras, net maistas ir stalo serviravimo papročiai. Žygimanto Senojo nurodymu renesansine maniera pradėti pertvarkyti valdovų rezidenciniai rūmai Krokuvoje ir Vilniuje, juo sekė valstybės didikai. Per edukacinį užsiėmimą dalyviai susipažins su Renesanso epochos architektūra, meno, literatūros ir gyvenimo būdo specifika Vilniaus valdovų rezidencijoje, sužinos, kurie Lietuvos Didžiosios Kunigaikštystės valdovai ir didikai daugiausia prisidėjo prie įvairialypės Renesanso idėjų sklaidos.


Koncertinė įstaiga Šiaulių valstybinis kamerinis choras "Polifonija"

Muzikinės edukacijos ciklas „Senoji Europos ir Lietuvos dvarų muzika“ simboliškai žymi choro „Polifonija“ kelio pradžią, todėl šios programos pagrindas – naujai prikelti, šiauliečių kolektyvo atlikti XVI a. - XVII a. kompozitorių kūriniai. Įdomu tai, kad šių muzikos kūrėjų gyvenimai, likimai ir kūrybiniai keliai vienaip ar kitaip susiję su Lietuva ir jos valdovais. Muzikinės edukacijos metu mokyklinio amžiaus vaikai yra supažindinami ne tik su muzikiniais kūriniais ir jų atlikimu, bet ir su tuometinėmis Senosios Europos ir Lietuvos aktualijomis ir gyvenimo subtilybėmis. Kelionėje laiku vaikai sužinos, kad Lietuvos didikai ir jų atžalos buvo pasklidę po visą Europą, kad Lietuvos didysis kunigaikštis ir Lenkijos karalius buvo Ispanijos karaliaus pusbrolis, giminiavęsis su visais Europos monarchais. Bus priminta, kokia muzika žavėjosi Radvilos, Jogailaičiai, kokie svetimšaliai kompozitoriai dirbo Lietuvoje, ko nuvykę į kitus Europos kraštus klausėsi Lenkijos-Lietuvos karaliai. Edukacijos vedėjas Sigitas Vaičiulionis supažindins su XVI a. - XVII a. Lietuvoje skambėjusiais vokalinės muzikos žanrais: madrigalu, motetu ir kt. Kultūrinės edukacijos tikslai: • Formuoti aktyvaus dalyvavimo Lietuvos kultūriniame gyvenime įgūdžius; • Sudaryti galimybes mokiniams pakartoti, įtvirtinti ir plėsti žinias, gautas muzikos pamokose, vadovaujantis bendrąja mokymo ir ugdymo programa; • Formuoti mokinių įgūdį teorines žinias taikyti praktiškai.


Kas yra muziejus? Tai ne tik pastatas ir meno kūriniai jame. Užsiėmimo metu su vaikais vaikščiosime po skirtingas galerijos erdves, kuriose aptarsime jos istoriją ir dabartines funkcijas. Diskutuosime, kaip jis turėtų keistis, kad taptų patrauklesnis ir labiau reikalingas žmonėms. Kalbėsime ir apie muziejininkus – ką jie veikia, kokių profesijų žmonės dirba šioje institucijoje. Sužinosime kaip gimsta parodos, koks kelias nueinamas, kol žiūrovai gali jose apsilankyti. Kūrybinėje dalyje vaikai taps "architektais" ir "menininkais" ir kartu sukurs savo svajonių muziejaus 3D maketą.


Kaip asiliukas draugą surado (Nuotolinė paslauga)

Prano Domšaičio galerijos edukacinis užsiėmimas „Kaip asiliukas draugą surado“ iš ciklo „Pasakos muziejuje. Kas muziejuje gyvena?“ kviečia pradinių klasių mokinius keliauti su nenuorama asiliuku iš jaukios sodybos Kuršių marių pakrantėje iki tolimosios Pietų Afrikos, pasižvalgyti nuo Gerosios Vilties kyšulio viršūnės ir įsitikinti, kad draugystė ir draugų pagalba – svarbiausia. Kartu pasekę pasaką ir sulaukę laimingos pabaigos, ieškosime pasakoje pamatytų paveikslų dailininko P. Domšaičio nuolatinėje kūrybos ekspozicijoje, aptarsime juos ir patys kursime savo vaizdines istorijas apie draugystę. O buvo taip...


Kelionė iš vaiko į suaugusiųjų pasaulį pažymėta kūno ir dvasine branda, neatsiejama nuo lytiškumo suvokimo. Adomas ir Ieva – vyras ir moteris – sena kaip pasaulis tema, tačiau kiekviena jaunuolių karta ją sprendžia vėl ir vėl iš naujo. Mes norime kalbėti dar ryškesniu aspektu – apie vyro kelionę iki savo moters. Programa siekiama į šią temą pažvelgti per mokslinį, poetinį, mitologinį žanrą – kaip skirtingai yra traktuojamas vienas ir tas pats reiškinys, kaip, tarkime, mitas gali atspindėti ir padėti suprasti praeities kartų požiūrį į vyro ir moters santykius. Nagrinėdami Biblinį Adomo ir Ievos sukūrimą ar Antikos
mitologinį pasakojimą apie vyro ir moters atsiradimą, atskleisime, kodėl mūsų laikus pasiekė idėja apie tobulos antros pusės paieškas ir kaip tai atsispindi žmonių santykiuose. Toliau pereinama prie šių dienų naujųjų „mitologinių“ pasakojimų, pvz., kokį santykių naratyvą perteikia šiuolaikinė populiarioji muzika (nagrinėjami skirtingas santykių kūrimo formas pristatantys kūriniai). Trumpai aptariami vyro ir moters ypatumai yra kvietimas ne į konkurenciją ar susipriešinimą, bet į tarpusavio bendradarbiavimą ir papildomumą. Pristatoma meilės, kaip abipusės dovanos, idėja. Kalbama apie kiekvieno vyro ir moters kaip unikalaus asmens vertę ir orumą. Pabrėžiama, jog jaunas žmogus pirmiausiai turėtų formuotis pats kaip asmenybė ir tik tada, turėdamas ką duoti ir dovanoti kitam, žengtų toliau – į romantinį santykį. Panaudotas ir asmeninis liudijimas apie santykių kūrimo etapus, išryškinant stereotipų pasekmes bei kviečiant ieškoti savo autentiško santykių kūrimo būdo. Temos edukatoriai yra prityrę ir žinomi lektoriai. Jų veiklos sritis visuomenėje – meilės etikos, santykių ir lytiškumo temos. Dirbdami su jaunais žmonėmis mokyklose, stovyklose ir ugdymo seminaruose, sukaupė didelę patirtį ugdydami atsakingą ir pagarbų jaunimo požiūrį į tarpusavio santykius, šeimos kūrimą, grįstą pagarba ir atsakomybėmis.


Kiekvienas iš mūsų yra kūrėjas, o ypatingai vaikystėje. Mes kuriame tradicijas, draugystes, žaidimus, atsiminimus, sapnus ir dar daug visko. Teatro improvizacijos dirbtuvės tai smagi ir be galo įdomi pažintis su savo svajonėmis, intuicija, kūnu ir balsu. Galima išdykauti, juoktis, gudrauti ir mokytis vienu metu: kaip būti spontanišku, nebijoti klysti, išgirsti ir priimti kitų pasiūlymus, spręsti netikėtus iššūkius. Šėlsmas scenoje gali padėti atrasti atsakymus net į pačius sudėtingiausius kasdienybės klausimus!


Išvažiuojamasis edukacinis užsiėmimas „Kaip atsiranda perlas?“ Istorijos apie perlus yra apaugusios daugybę mitų bei pasakojimų: nuo tokių, kurie teigia, jog pirmieji perlai atsirado iš Ievos ir Adomo ašarų, iki tokių, kurie teigia, jog perlai - turintys mistinių galių, galinčių net pražudyti. Tikėti ar ne – kiekvieno individualus pasirinkimas.. Edukacinio užsiėmimo „Kaip atsiranda perlas?“ metu dalyviai sužinos ir pačius tikriausius faktus apie neįprastą perlo gimimą, jo augimą, jo namus... Visi dalyviai bus pakviesti į perlo auginimo laboratoriją. Pritaikę įgytas žinias čia galės užsiauginti ir savąjį perlą! Ar priimsite perlo iššūkį!?


Valstybinis choras "Polifonija" yra paruošęs edukacinę programą "Pasaulio tautų muzika", skirtą 5-12 klasių moksleiviams. Tai spalvinga ir nuotaikinga kelionė aplink Žemės rutulį. Renginio metu bus ne tik atliekami įvairių pasaulio kraštų: Europos, Azijos, Afrikos, Šiaurės ir Pietų Amerikos, Australijos choriniai kūriniai, bet ir papasakota apie tiems kraštams būdingus muzikos bruožus, ypatybes bei jų reikšmę tenykščiai kultūrai. Edukacijos dalyviai susipažinti su lietuviams tolimų ir egzotiškų šalių chorine kultūra, kuri remiasi tų šalių folkloru. Žinoma, nepamiršti ir savojo krašto chorinės muzikos lobynai. Edukacijos metu mokiniai, kartu su atlikėjais, muš ritmus, atitinkančius konkretaus kontinento muziką, pritars pažįstamai melodijai savo balsais. Atlikėjai: Šiaulių valstybinis kamerinis choras ,,Polifonija" ir profesionalūs instrumentalistai bei solistai, pritarsiantys mušamaisiais, klavišiniais ir kitais instrumentais (pradedant fortepijonu ir baigiant dambreliu ar lietaus lazda).


Edukacinis užsiėmimas apie masinius Lietuvos gyventojų trėmimus, vykdytus sovietinio okupacinio režimo laikotarpiu. Dalyviai pažins tremties vietų geografiją, tremtinių asmenybių tipus, tremties vykdytojų kategorijas, taikytų represijų priežastis ir raidą, anuometinės istorijos realijas bei aktualijas. Temos laukas plečiamas ir pildomas vėlesniais tremtinių likimais, jų pasirinkimo (ne)sugrįžti priežastimis, sykiu ugdoma samprata, raginanti puoselėti vis dar įmanomą ryšį su asmenimis, nukentėjusiais nuo sovietinio okupacinio režimo metu vykdytų represijų.


Edukacija "Kaip kvepia vaivorykštė" išvažiuojamoji

Edukacijos metu moksleiviai sužinos, kaip pasigaminti namų sąlygomis natūralius kvepalus. Užuodžiant natūraliai išgautus eterinius aliejus, moksleiviai bus supažindinami su kvapų natų sąvokomis. Mokysis atpažinti, aukštas, žemas ir vidutines natas. Pasitelkiant žinias apie spalvų poveikį žmogaus savijautai, moksleiviai turės apibūdinti "nupiešti" savo kvapus spalvomis. Kurdami savos gamybos kvepalus, moksleiviai susipažins su įvairiais gyvos gamtos kvapais, jų savybėmis, bei poveikiu žmogaus emocijoms ir savijautai. Pasirinks sau tinkančius kvapus, bei kurs jų derinius.


Nepaprasta "Vaikų žemės" pamoka su knyga

Viešoji įstaiga "MOKYKLŲ TOBULINIMO CENTRAS"

Valandos trukmės susitikimo metu pristatysime dviejų tipų literatūrines edukacijas. 1. Kūrybinių skaitymų metu įtraukiančiai skaitysime literatūros kūrinius ir juos reflektuosime. Susitikimą veda profesionalūs menininkai - skaito aktorė, o jai talkina iliustruotoja. Renginio pradžioje susipažįstame su kūrinyje nagrinėjama tema. Didžiąją susitikimo laiko dalį skiriame aptariamam literatūros kūriniui, jo formai, žanrui ir turiniui. Antroji užsiėmimų dalis – kūrybinės užduotys, padėsiančios geriau suprasti perskaitytą tekstą. Iliustruotojos padedami vaikai kuria, o mokytojus tokios edukacijos įgalina tęsti pradėtą diskusiją grįžus į klases, todėl šie skaitymai gali tapti alternatyviomis literatūros pamokomis. Užsiėmimų metu skaitomi ir literatūros kūriniai, įtraukti į lietuvių kalbos ir literatūros pagrindinio bendrąją ugdymo programą. 2. Susitikimų su knygų autoriais, iliustruotojais, leidybos atstovais metu patys knygų kūrėjai skatina ir padeda suvokti perskaityto kūrinio turinį, ugdyti kritinį mąstymą, atskleisti kūrybiškumą. Be to, šie susitikimai - unikali galimybė betarpiškai pabendrauti su kūrėju, užduoti visus rūpimus klausimus. Edukacijų metų naudojami įtraukūs, žaidybiniais elementais grįsti bendravimo su vaikais metodai, audiovizualinė medžiaga, nesudėtingos kūrybinės užduotys, padedančios išlaikyti vaikų dėmesį ir patraukliai pateikti tyrinėjamą medžiagą. Literatūrinių edukacijų trukmė 60 - 90 minučių, priklausomai nuo pasirinktos edukacijos. Tikslius edukacijų laikus ir platesnį literatūrinių edukacijų turinio aprašymą rasite čia: https://vaikuzeme.lt/nepaprasta-pamoka-su-knyga/.


Edukacijos tikslas - supažindinti1-4 ir 5-6 kl.  mokinius su  pasakų ir sakmių bei padavimų  atsiradimu, skatinti skaityti bei improvizuoti- žaisti teatrą.
Ugdyti  mokinio sąmoningumą, savęs  pažinimą. Mokyti  kultūringumo bendraujant ir bendradarbiaujant, skatinama būti originaliu, "perlipti per save" pristatant užduotis klasei, lavinti mokinio kalbinius viešojo kalbėjimo įgūdžius,  nugalėti savo baimes. Edukacijos metu atliekamos kūrybiškumą ir  kritinį mąstymą lavinančios užduotys- kuriamos  inscenizacijos pasitekliant žaidimą teatre.
Mokiniai turės supratimą, kas yra pasakos, sakmės, padavimas,  teatras, gebės analizuoti veikėjų išorinius ir vidinius bruožus, kurs savo personažus bei įveiks baimes išeidami prieš klasę pristatyti grupėje sukurtos pasakos/ sakmės/padavimo inscenizacijos.
Paslauga teikiama kituose  Lietuvos miestuose esant ne mažiau nei 40 mokinių.

Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Šios edukacijos metu moksleiviai teoriškai susipažins su Ventos krašto senąja istorija, apžiūrės modernią ir įdomią Ventos
regioninio parko lankytojų centro ekspoziciją, išmoks mėtyti žiemgalių ietis bei įskelti ugnį senoviniu titnaginiu skeltuvu.
Ekspozicijoje yra kompiuteriniai terminalai su liečiamais ekranais, kuriuose galima pamatyti ir susipažinti su daug įdomių mūsų krašto istorijos momentų. Ši ekspozicija su jos įrenginiais yra labai geros priemonės teorinei edukacijos daliai.
Teorinėje dalyje moksleiviai trumpai supažindinami su Ventos krašto priešistoriniais laikais, su čia gyvenusia žiemgalių gentimi, jos papročiais ir buitimi, su istoriniais laikais – kalavijuočių ordino įsiveržimu, kovomis su juo, Lietuvos
valstybės atsiradimu, žiemgalių asimiliacija ir su vėlesne istorija. Teorinė dalis nėra vien sausas dėstymas, bet tuo pačiu ir patraukli vizualizacija. Praktinė dalis: 1. Supažindinimas su titnaginiais skeltuvais – kaip jie atrodo, iš kur kilę, kaip su jais skeliama ugnis (jei geras oras, lauke saugioje vietoje, prižiūrint mokytojui, bandoma uždegti išdžiūvusias samanas, jei blogas – viduje tik skeliamos kibirkštys, irgi saugioje vietoje). 2. Supažindinimas su žiemgalių ietimis, jų formomis, ir po to lauke ieties mėtymas į taikinį. Užsiėmime aprūpinama maksimali sauga, nes ietį vienu metu sviedžia tik vienas moksleivis, prižiūrint mokytojui. Moksleiviai šiek tiek priartės prie suvokimo, kaip atrodė gyvenimas ir buitis mūsų kraštuose ankstyvaisiais viduramžiais – kaip skiriasi ugnies išgavimas nuo dabartinio, ir kiek reikia jėgų, tikslumo bei patirties, atliekant regis paprasčiausią kovinį veiksmą – ieties metimą. Nors moksleiviai praktiškai užsiima tik su dviem įrankiais (per tiek laiko daugiau ir neįmanoma), bet tuo pačiu metu, jiems dirbant, mokytojas trumpai papasakoja ir apie kitas iki istorinio laikotarpio žiemgalių buities bei karybos ypatybes. Baigiamoji užsiėmimų dalis – klausimai, refleksija.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Edukacinis užsiėmimas „Senoji Šiaulių miesto iždinė - kultūros paveldo objektas“

Buvusios miesto iždinės (banko) pastatas yra pačiame miesto centre, istorinėje jo dalyje. Tai vienas iš nedaugelio išlikusių XX a. pradžios istorinių pastatų Šiauliuose (architektas - Stanislovas Kačkovskis). Edukacinis užsiėmimas skirtas pristatyti mokiniams buvusią miesto iždinę bei šalia jos esančius vertingus kultūros paveldo objektus. Jo metu supažindinsime mokinius su pastato raidos istorija, ją papildydami nuotraukose užfiksuotais vaizdais bei pačiu iždinės pastatu. Apžiūrėsime neoklasicizmo stiliaus banko statinį, įvertinsime jo architektūros pokyčius nuo statybų pradžios (1907 – 1908m.) iki dabartinių laikų. Vaikai galės apžiūrėti pastato viduje esančią didžiąją „Lobyno saugyklą“ pinigams laikyti, seifus, pasivaikščioti po buvusio banko patalpas. Šio užsiėmimo metu vaikams bus pateikiamos trumpos pastabumą ir dėmesingumą lavinančios užduotys, klausimai. Pažintinės - mokomosios ekskursijos „Aplink buvusią miesto „Lobyno saugyklą“ metu apžiūrėsime Didždvario rūmus, pasivaikščiosime po Prisikėlimo aikštę, miesto senąjį parką, Aušros alėją. Šiuos objektus apjungėme į vieną kultūrinį kraštovaizdį, siekdami sukelti mokiniams daugiau teigiamų asmeninių pojūčių, emocijų bei patraukliau perteikti to laikmečio architektūros stilių. Mokiniai edukacijos metu pildys praktinės veiklos užduočių lapus, o jos pabaigoje pristatys ir aptars savo grupių atliktus darbus, pasidalins patirtais įspūdžiais ir emocijomis. Pagalvosime apie vertybę nuostatą - kultūros paveldas svarbus ir brangus turtas, kurį turime išsaugoti ateities kartoms.


Edukacijos dalyvių laukia pažintis su pagrindine Pasvalio rajono naudingąja iškasena gipsu, jo radimvietėmis, poveikiu ir pritaikymu žmogaus gyvenime. Supažindinsime, kada ir kur pradėtas naudoti gipsas, kodėl tai yra Pasvalio krašto išskirtinė naudingoji iškasena. Edukacijos metu apžvelgsime įvairius gipso grynuolius, bus aptartos jų atsiradimo ir sukūrimo subtilybės. Kūrybinių dirbtuvių metu galėsite pasigaminti individualų papuošimą ar dovanėlę-suvenyrą iš gipso (magnetuką). Edukatorė jums pagelbės, atskleisdama iš kokių priemonių jį galima pasigaminti bei parodydama kaip lengvai jis sukūriamas.


KLIK galia: elgesio internete kultūra (Gyvai)

Viso pasaulio vaikai, prisijungiantys prie interneto, turi šansą naudotis geriausiomis  technologijų teikiamomis galimybėmis: skaitmeninėje erdvėje jie bendrauja, mokosi, kuria, pramogauja. Tam, kad visos šios veiklos juos AUGINTŲ plačiąja žodžio prasme, būtina ugdyti kultūringo bendravimo, sveiko naudojimosi technologijomis, kritinio mąstymo vartojant interneto turinį bei jį kuriant gebėjimus.
Vienas iš esminių įgūdžių šiame kelyje – kritinis mąstymas, be jo – nė iš vietos. Atskleidžiame, kaip gebėjimas virtualioje erdvėje elgtis išmaniai ir atsakingai ne tik apsaugo kiekvieną nuo nepageidaujamų patirčių internete, bet ir sudaro puikias sąlygas naudotis technologijų galimybėmis saviraiškai ir kūrybai. Visa tai aptariame pasitelkdami ir jaunimą įtraukiančius interneto kūrybos paveikslėlių – „memų“ pavyzdžius!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Siekdami vaikams padėti sulėtėti, prisijaukinti tylą ir supažindinti juos su beržu, kaip vienu iš gamtoje esančiu ir lengvai prieinamu ramybės terapeutu, parke esančiame beržynėlyje kviesime vaikus sustoti. Vaikų klasę edukatorius nuves į Radailių parke esantį beržynėlį, kur juos kvies prisėsti ant juodos ir baltos spalvos kėdžių, atitinkančių pagrindines beržo kamieno spalvas. Edukatorius informuos dalyvius apie kėdžių apačioje priklijuotus skirtingus klausimus, kurių atsakymai bus tarsi bilietas į patyriminį ir praktinį edukacijos etapą. Edukaciją sudaro 3 dalys: teorinė, patyriminė ir praktinė. Teorinės edukacijos dalyje vaikai supažindinami su beržo reikšme lietuvių mitologijoje, liaudies kūryboje ir medicinoje. Patyriminėje dalyje vaikai tyrinės fizines beržo savybes: kuo jis kvepia, kokį pojūtį sukelia būnant šalia, ragaus kokio skonio beržų pumpurų ir lapų arbata. Užrištomis akimis bandys atspėti iš 3 skirtingų medžių lapų arbatų (ąžuolo, liepos, beržo), kuri yra beržo lapų. Praktinėje dalyje iš beržo šakelės vaikai gamins sapnų gaudyklę ir ieškos lietuvių ir indėnų papročių panašumų, o jų išties esama. Lietuviai pagonybės laikais tikėjo, kad švelniai mušant beržo šakele, iš žmonių ar gyvūnų buvo varomas velnias. Aprišta raudona juostelė aplink stiebą ar šakelę irgi gelbėdavo nuo šios piktosios dvasios. Lopšeliai buvo daromi iš beržų medienos ir turėjo apsaugoti kūdikėlių tyrumą. Tuo tarpu vienas iš Amerikos indėnų apsauginių ritualų - sapnų gaudyklės gaminimas, kurios buvo labai reikšmingos vaikams, nes jas kabindavo prie vaiko lopšio, siekiant apsaugoti jį nuo blogų sapnų. Dviejų kultūrų sugretinimas ir parelių ieškojimas, lavins dalyvių kritinį mąstymą, o praktinė sapnų gaudyklės gamyba - kūrybiškumą. Edukaciją užbaigs apsilankymas pas triušiukus, alpakas ir oželius, kuriuos vaikai maitins ir glostys. Išsami pažintis su beržo medžiu, parko berželių ir gyvūnų terapija, padės formuoti vaikų kultūrinį sąmoningumą apie gamtoje vykstančius procesus.


Pasvalio Mariaus Katiliškio viešoji biblioteka

Orientacinis žaidimas „Neprasmek!“, vyksta Pasvalio miesto parkų teritorijoje. Varžybų metu suburiamos komandos, kurių dalyviai gauna stilizuotus vietovės žemėlapius ir maršrutus, kuriuos galima įveikti tik iškodavus specialiai parengtas užduotis, paslėptas įvairias logines mįsles. Edukacijos dalyviai spręsdami uždavinius aplankys parkuose lankytinus objektus, ieškos paslėptų kultūrinių, istorinių paminklų. Atlikus komandines užduotis: pažinsime pasaulio kryptis, orientuosimės miško tankmėje bei sudėtingame reljefe, išmoksime suprasti, kokios priežastys lėmė žmonių pasirinkimą – gyventi smegduobių ir lygumų krašte. Komandos varžysis dėl nugalėtojo titulo.


Taikomosios dailės ir dizaino muziejus kviečia moksleivius dalyvauti kultūros edukacijoje "Archeologinis žaidimas", kurios tikslas - geroji  edukacinė-istorinė patirtis muziejuje,   terapinis poveikis visoms pažymėtoms amžiaus grupėms. Uždaviniai - kultūros  ir istorijos pažinimas, komandinio darbo, kritinio mąstymo kompetencijų tobulinimas ir naujų, netikėtų problemų sprendimo kompetencijų lavinimas. Ekskursijos po Žemutinės pilies autentiškus griuvėsius metu, vyksta realus ir teorinis susipažinimas su pilies liekanomis, gynybinėmis sienomis, išklausomas gido pasakojimas apie Vilniaus miesto susikūrimą, Šventaragio slėnio istorija, pilių komplekso statybas, jų pakitimus ir iššūkius amžiams bėgant.  Muziejaus edukacinėse dirbtuvėse  susipažįstama su archeologijos mokslu,  kaip su įdomiu praktiniu, pažintiniu patyrimu įgyvendinamu žaidimo formoje.  Vykstant  komandiniam darbui  gerinama:  socialinė, emocinė ir psichinė sveikata. Edukacija „Archeologinis žaidimas“ - interaktyvus ir mėgiamas išvardintų ir pasirinktų amžiaus grupių, naudingas ugdant Vilniaus istorinį pažinimą ir savitarpio supratimą. Viso praktinio proceso metu, dideliame ekrane,  rodomi realūs, tikri archeologų darbo ir atradimų vaizdai. Lietuvos istorijos gyvasis pažinimas vienas iš šios kultūros edukacijos tikslų.


Edukacijos „Bernardinai tamsoje“ metu visi moksleiviai pažins Bernardinų ansamblį užmerktomis akimis! Įsivaizduosime, kad visi esame praradę regos dovaną, todėl panaudodami lytėjimo ir klausos dovanas, pažinsime Bernardinų ansamblį: šventų laiptų koplyčioje nueisime (kas norės autentiškai – keliais) piligrimų kelionę, lauke liesdami sienų plytas, atpažinsime gotikinį plytų rišimo būdą ir plytų formų įvairovę, zakristijoje paliesime liturginius rūbus (drobinis abitas, medvilninė alba, šilkinis arnotas, siuvinėtas aukso siūlais), bažnyčioje liesdami patyrinėsime ornamentus ir atpažinsime klausyklą, sakyklą, aptarsime kuo skiriasi senasis ir naujasis altoriai, šventiniame koridoriuje lytėjimo būdu bandysime suskaičiuoti 500 metų menančios bažnyčios sienos dažų sluoksnius. Taip pat einant iš mažesnės erdvės į didesnę erdvę atkreipsime dėmesį į skirtingą balso aidą. Akliesiems ir silpnaregiams bus proga formuoti vaizdinius apie literatūros-istorijos kūriniuose (pvz. „Altorių šešėlis“, istorijos vadovėliai, architektūros stiliai ir kt.) skaitomus objektus ir juos palietus rankomis aiškiau įsivaizduoti (kaip atrodo abitas, stula, klausykla, sakykla, altoriai, freskos, gotikiniai ornamentai, plytų rišimo būdas ir kt.). Matantys vaikai papildomai dar pajaus ir praktiškai išbandys aklųjų kasdienybę, siekiant moksleivių jautrumo ateityje bendraujant su asmenimis, turinčiais negalią. Užduotys ir kalbėjimo stilius pritaikyti atsižvelgiant į moksleivių amžių ir negalios lygį. Edukacija specialiai pritaikyta akliesiems ir silpnaregiams, bet tinka ir matantiems vaikams, nes kiekvienam matančiam dalyviui bus duotas raištis akims ir tokiu būdu edukacija, užtikrinant saugumą, vyks „tamsoje“.


Trakų krašto kultūros ir amatų asociacija

Edukacinę veiklą veda pedagogė, tradicinė amatininkė, meistrė Sandra Makutėnienė, sertifikuotų tautinio paveldo produktų tradicinė amatininkė bei Mindaugas Makutėnas - sertifikuotų tautinio paveldo produktų amatininkas, senojo amato - muilo gaminimo puoselėtojas.
Edukacinė veikla - muilo gamyba, skatina vaikų kritinį mąstymą, ugdo mokinio kultūrinę savimonę, stiprina kūrybiškumą, ugdo komunikavimo ir pažinimo kompetencijas, formuoja mokinių kultūros vartojimo įpročius.
Edukacinės veiklos metu organizuojama ir įgyvendinama inovatyvi ir kūrybiškumą skatinanti veikla; taikomų metodų pagalba mokiniai bus skatinami generuoti idėjas, kritiškai mąstyti, kelti klausimus, įžvelgti sąsajas; bus sudarytos sąlygos mokiniams būti unikaliais, leisti kelti ir įgyvendinti savo idėjas; veiklos pritaikytos prie kiekvienos amžiaus grupės poreikių, žinių, galimybių priimti ir suvokti informaciją, formuoti mokinių kultūrinius įpročius; bus užtikrinti veiklų nuoseklumas, detalumas ir tarpusavio dermė; papildytos bendrąsios ir specialiąsias žinios, skatinant kūrybišką mokinių veiklą.
Atvykę į Trakų krašto tradicių amatų centrą vaikai susipažins su muilo gamybos istorija, senoviniais muilais, muilo gamybos būdais (pelenų, muilo akmenėlio), natūraliais muilo kvapais, amatininkų įrankiais, prietaisais ir priemonėmis muilui gaminti. Praktinėje dalyje vaikai pasigamins individualaus kvapo muilą naudodami natūralius produktus ir kvapus. Mokiniai patys minkys, derins kvapų mišinius ir suformuos unikalų muilo gabalėlį, kurį kievienas savo namuose galės naudoti savo reikmėms.
Po edukacinės veikos vaikai bus susipažinę su muilo sudėtimi, kokie yra senoviniai muilo gamybos būdai, gebės rinktis natūralesnius produktus, domėsis ir kitais sveikais bei sveikatai mažiau pavojingais reikalingais produktais.


Vilniaus istorija – dangaus miestas (Nuotolinė paslauga)

Senojo Vilniaus gyvenimas neatsiejamas nuo vienuolynų kultūros. Vienuolynuose žmonės rasdavo prieglobstį nuo negandų, čia būdavo auklėjamos ir mokomos kilmingų bei paprastų giminių atžalos. Vienuoliai perrašinėdavo knygas, klausydavo išpažinčių, mokydavo, patardavo dvasiniais reikalais. Iš vienuolynų po miestą plito mokslo atradimai, įvairūs patobulinimai, kulinariniai receptai ir medicininės žinios.


Apie dailės žanrus. Portretas (Nuotolinė paslauga)

Į jus žiūri nebylūs portretai. Ar jie tikrai nebylūs? Įsižiūrėjus ir net įsiklausius, galima tiek daug pamatyti ir sužinoti. Kodėl vieni prabangiai, o kiti labai paprastai apsirengę? Kada gyveno portretuojamas žmogus? Kodėl vieni šypsosi, o kiti liūdni? Gal jie, kaip ir mes, išgyveno daug nuotaikų? Tada imkime ir tapkime pozuotojais bei kurkime įvairių mimikų portretus. Pažvelkime į pasaulį ir per dailininko akinius. Kodėl neužtenka dailininkui perteikti tik panašius žmogaus išorės bruožus. Kaip jis portrete turi perteikti žmogaus charakterį, pomėgius? Daug mįslių, kurių bent dalį pabandysime kartu įminti šio užsiėmimo metu.


Edukacinis lėlių teatro tarminis spektaklis „Pasaka apė Joną“

Šiaulių rajono savivaldybės Vytauto Vitkausko viešoji biblioteka

Gruzdžių Augustino Griciaus bibliotekos edukacinis lėlių teatro „Stebuklingas lagaminas“ spektaklis „Pasaka apė Joną“ ugdys dalyvių pagarbą krašto tautosakai (pasakoms), senosioms tradicijoms, tarmėms, šnektoms, skatins mokinių domėjimąsi etnine kultūra, literatūra ir teatro menu, panaudojant teatrines lėles. Svečius pasitiks pagrindinių teatro personažų kostiumais pasipuošusios lėlių teatro aktorės. Specialiai įrengtame lėlių teatro kambarėlyje gausu dekoracijų, pirštininių lėlių.  Gruzdietiškos šnektos dėka vaikai „perkeliami“ į senoviškos pasakos pasaulį, perteikiant vyro ir moters meilės siekį, kupiną aplinkinių kerų ir apgavysčių. Tarsi lininis siūlas vyniojamas pasakos siužetas veda prie spėjamos, džiugios pasakos-spektaklio atomazgos. Jame – senelių vartojami, o gal ir visai negirdėti žodžiai priverčia susikaupti, stebėti. Vaikai žais žaidimą tema „Valgomas – nevalgomas“, kurio metu mokiniai trauks lapelius su užrašytais tarmiškais žodžiais ir turės pasakyti, ar tai valgomas ar nevalgomas daiktas. Iš paruošto pilno lagamino su pirštininėmis lėlėmis vaikai pasirinks patikusią lėlę ir bandys suvaidinti šios ar kitos pasirinktos lietuvių liaudies pasakos fragmentą.
Pabaigoje vaikai pasipasakos savo įspūdžius, analizuos personažų veiksmus, gerus ir blogus poelgius.


Klaipėdos miesto savivaldybės Imanuelio Kanto viešoji biblioteka

Moksleiviai susiduria su įvairiomis socialinėmis problemomis – tokia yra dabartinė mūsų aplinka. Kalbėti šiomis nepatogiomis temomis visada svarbu ir būtina. Menas yra vienas iš būdų paskatinti atsiverti, susimąstyti, reflektuoti, dalintis savo potyriais ir emocijomis. Pasinaudodami Meno bibliotekos lobynu, edukacijos dalyviai atranda meną kaip priemonę perteikti socialinę tikrovę ir laikmečio atspindį, kas padėtų suvokti savo vaidmenį socialiniame kontekste. Atrinkti meno kūriniai tampa priemone nagrinėti aktualias socialines temas, tokias kaip: vaikų vienatvė, depresija, vaikų išnaudojimas, korupcijos apraiškos, moters vaidmuo šeimoje ir visuomenėje, sovietmečio ydos, tarpusios žmonių santykiuose ir besitęsiančios dabartiniame laikmetyje. Šių nepatogių temų ieškosime menininkų: R.Katiliūtės, A. Puipos, S. Sližio, Š.Šimulyno, S. Eidrigevičiaus, kūriniuose. Temų gausa leidžia edukacijos dalyviams pamatyti meną kaip problemų išraišką ir jų sprendimo galimybę. Kuo daugiau temų edukacijos dalyviai atrastų meno kūriniuose, tuo aiškesnis taptų suvokimas, kad menas gali būti socialiai paveikus ir jame galima ieškoti atsakymų į rūpimus klausimus. Per meno kūrinio pažinimą yra plečiamas ne tik dalyvių kultūrinis laukas, ugdoma kultūrinė patirtis, bet pasiekiamas ir psichologinis efektas: dalyviai yra skatinami formuluoti ir reikšti savo nuomonę, išsakyti mintis, reflektuoti savo potyrius, emocijas. Meno kūrinys šioje edukacijoje yra tik priemonė arba forma savirefleksijai: kalbėdamas apie meno kūrinį, dalyvis iš esmės kalba apie save.


Vitražai – šviesa ir spalvos (Išvažiuojamoji)

Edukacinio užsiėmimo metu moksleiviai išgirs trumpą ir intriguojančią vitražo raidos istoriją, kuri prasidėjo senovės Romoje. Susipažins su vitražo gamybos technologija. Viduramžiais statytos gotikinės katedros papuoštos vitražiniais langais. Užsiėmimo metu prisiminsime šiuose senuosiuose vitražuose vaizduojamas biblijines scenas. Juk neatsitiktinai viduramžių bažnyčių vitražai buvo vadinami neturtingųjų biblija. Kai saulėtą dieną bažnyčia skęsta raudonuose, mėlynuose, žaliuose saulės spinduliuose, atrodo tarsi panyri į vaivorykštę. Moksleiviai sužinos spalvų simboliką religiniame mene, religinių atributų ir kitų simbolių reikšmę. Mokysis juos atpažinti ir suprasti. Su moksleiviais aptarsime istrones vitražo atsiradimo ir išpopuliarėjimo sąlygas, religijos svarbą viduramžių mene, tuomet naudotas menines išraiškos priemones bei jų estetinę ir švietėjišką reikšmę. Edukacinės programos teorinė dalis ir pasakojamos istorijos odifikuojamos priklausomai nuo moksleivių amžiaus. Kūrybinių dirbtuvių metu visi moksleiviai nupieš po vieną skirtingą vitražinio lango projektą, kuriuos veliau sujungsime į vieną didelį vitražinį langą.


Aukštaitijos nacionalinio parko ir Labanoro regioninio parko direkcija

Programos tikslas- supažindinti vaikus su augaluose esančiomis medžiagomis, kurios augalijos pasauliui suteikia spalvinę įvairovę. Programos uždaviniai- vystyti vaikų kūrybinius gebėjimus ir estetikos jausmą, mokyti atrasti naujas menines raiškos priemones ir technikas.
Keliaudami Botanikos taku sužinosite, kas augalų lapus nudažo žalia spalva, o žiedams ir vaisiams dovanoja daug spalvų. Kodėl atėjus rudeniui lapai ima gelsti ir rausti ir kur dingsta vasaros žalumas? Kam augalams reikalingos spalvos? Pabuvosite gamtos dailės studijoje, kurioje piešite be teptuko ir dažų, arba pasidarysite augalų antspaudą. Tai puiki edukacija, skirta mokinių kultūros ir gamtos pažinimo įpročiams ugdyti.


Etnomuzikinė kelionė: pažintis su lietuvių liaudies tradicine muzika. Tai įtraukiantis muzikinis koliažas – mokantis liaudies dainų, pažįstant Lietuvos tradicijas bei regionų istoriją. Užsiėmimai padės teoriškai ir praktiškai suvokti bei patirti, kuo Lietuvos muzikinis paveldas yra unikalus ir įvairus, kokie jo svarbiausi bruožai. Etnomuzikinė kelionė – tai puikus būdas praktiškai prisiliesti prie lietuviškų šaknų, pažinti ir įprasminti savo tapatybę.


Ekskursija ekspozicijoje "Nemunas ir gyvenimas prie jo"

Dzūkijos-Suvalkijos saugomų teritorijų direkcija

Ekskursijos trukmė apie 60 min. Užsiėmimai vyksta Panemunių regioninio parko ekspozicijoje „Nemunas ir gyvenimas prie jo“. Lankytojai gido yra supažindinami su senaisiais Nemuno amatais: sielių pynimu ir plukdymu, žvejyba ir žvejybos įrankių gamyba, laivyba ir laivadirbyste, pamato ir gali paliesti autentiškus amatininkų įrankius, naudojasi interaktyviais stendais. Rodomi filmukai apie medinės Nemuno valties statybą tradiciniais laivadirbio įrankiais ir plukdomojo tinklo gamybą. Taip pat lankytojai „matuojasi“ profesijas – eina sieliumi ir tampa sielininkais, sėda į simuliacinę valtį ir pajuntą plaukimą Nemunu, suka brašpilį, kalba ruporu ir tampa upeiviais. Ekskursijos pabaigoje lankytojų laukia viktorina – interaktyvios skrynelės su klausimais apie panemunės gyventojų amatus bei gamtą. Taip pat norintieji patys sau antspaudo principu pasigamina po paveikslėlį-atviruką.


Pažintinė ekskursija Molėtų technikos muziejuje

Viešoji įstaiga Molėtų technikos muziejus

Aplankysite Molėtų technikos muziejų ir išgirsite istorinį pasakojimą apie automobilių istoriją Lietuvoje. Bus rodomos ir aiškinamos istorinės Baltijos kelio nuotraukos, užduodami klausimai, skatinantys palyginti XX a. II pusės ir šiuolaikinio gyvenimo skirtumus: keliavimo būdus, komunikavimo galimybes, laisvalaikio praleidimo formas, muzikos klausymosi anksčiau ir dabar skirtumus. Bus atkreipiamas dėmesys į Lietuvos Nepriklausomybės skirtingų socialinių sluoksnių lygiateisiškumo nebuvimą. Su mokiniais bus diskutuojama apie vertybes, nuostatas, pilietinį tapatumą


Grafiti piešiniai: meninė raiška ar miestą teršianti keverzonė?

Skirtingų meno išraiškų ir savo miesto pažinimas per gatvės meno grafiti tyrinėjimą. Edukacija ugdo pastabumą ir atidumą, moko argumentuotai diskutuoti grupėse ir kritiškai mąstyti bei pasirinkti. Stebėdami grafiti gatvėje, mokiniai išplečia meno suvokimą už muziejaus ribų, tačiau kartu kelia atsakomybės bei meno vertės klausimus. Šioje edukacijoje Vilniaus miesto viešosiose erdvėse esančius grafiti kūrinius naudojame kaip objektą diskusijai ir vaizdinę priemonę, kelti klausimus, diskutuoti ir argumentuotai reikšti savo nuomonę, mokytis diskutuoti ir rasti bendrą kūrybišką sprendimą dirbant grupėse.


Lietuvių literatūra – trumpai ir išmaniai

Kviečiame į edukacinę programą po lietuvių literatūros ekspoziciją „Literatūra keičia“! Joje lietuvių literatūra pristatoma septyniose skirtingose salėse pagal literatūros raidos laikotarpius: seniausioji ir senoji literatūra, spaudos draudimas, XX a. pradžia, tarpukaris, okupacijų periodas, atšilimo laikotarpis, išeivių literatūra. Jūsų laukia žaisminga ir išmani pažintis su lietuvių literatūra: edukatorius trumpai pristato kiekvieną salę ir literatūrinį laikotarpį, akcentuoja pačius įdomiausius joje esančius muziejaus eksponatus – tiek unikalias, retas knygas, tiek asmeninius rašytojų daiktus, kviečia išbandyti įvairius interaktyvius žaidimus ir veiklas. Tada moksleiviai kviečiami įsitraukti į edukacinę veiklą – išbandyti gido vaidmenį ir ištyrinėti tam tikrą lietuvių literatūros laikotarpį. Moksleiviai padalinami į septynias komandas – kiekvienai komandai skiriamas vis kitas lietuvių literatūros laikotarpis. Pagal pateiktus klausimus ir užduotis moksleiviai išanalizuoja salėje pateiktą medžiagą, ją susistemina ir vėliau pristato bendramoksliams. Edukatorė papildo kiekvienos grupės pasakojimą, apibendrina svarbiausias mintis. Edukacinė programa paremta atradimo džiaugsmu – pateikti klausimai ir grupinis tyrimas padeda moksleiviams įsijausti į aptariamą literatūrinį laikotarpį, pajusti jo specifiką ir kartu pažinti svarbiausias konkretaus laikotarpio asmenybes.


Pasaka – tai pati įdomiausia, sudėtingiausia, bene daugiausia galvosūkių kelianti liaudies kūrybos dalis, kur išmonė įgauna neišmatuojamą erdvę, kurioje slypi ypatingo patrauklumo ir įdomumo pasaulis. Geriausias būdas ištirti ir suprasti stebuklingą pasakos pasaulį – žaidimas. O teatras –tikrų tikriausia žaidimų erdvė. Čia kiekvienas gali tapti pasakos herojumi, pakliūti į
neįprastas situacijas, susidurti su kliūtimis, jas įveikti ir pasiekti savo tikslą. Ši patirtis padeda suprasti pasaulio sudėtingumą, išmokti kūrybiškai vertinti gyvenimo reiškinius, pastebėti aplinkinius žmones, padėti, spręsti problemas, būti drąsiems, aktyviems. Pabūti kartu ir pažaisti pasaką kviečia Alytaus miesto teatro aktoriai.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


Dirbtuvių metu vaikai kurs savo miško pasaką: ant beržo riekės sukonstruos miško gyvūnus, medžius, krūmus, kelmus, įkomponuos samanėlės, gėles, o gal sukurs net baldus miško žvėreliams. Tai laisvos formos kompozicija, kuriama be jokių griežtų taisyklių, taip, kaip vaikams labiausiai ir patinka - fantazuojant ir išlaisvinant kūrybiškumą.
Kuriama tik iš natūralių medžiagų: įvairių dydžių medžio riekučių, pagaliukų, samanų, kankorėžių, akmenėlių, džiovintų gėlių ir kt. Jokio plastiko ir jokių blizgučių! Medžiagos kompozicijai pritaikomos pagal metų laiką, sezonines šventes.
Edukacinės dirbtuvėlės vyksta Druskininkų amatų centre "Menų kalvė", kur yra įsikūrę net 9 skirtingų sričių menininkai. Mokinių grupės gali apsilankyti visose dirbtuvėse bei apžiūrėti parodų salėje kas mėnesį besikeičiančias įvairių kūrėjų parodas. Edukacinis užsiėmimas vyksta Rūtos Kazakevičienės floristikos dirbtuvėje, kur vaikai pamatys gausybę gamtos turtų: ne tik lietuviškos gamtinės medžiagos, bet ir tokių egzotiškų augalų, kaip "budos riešutas", "dramblio ausys", "gervės kuodas" ir kt. Apžiūrėję floristės dirbtuvę, vaikai žais įdomų gamtinį žaidimą.
Edukacinės veiklos metu vaikai susipažins su floristo darbo specifika, pamatys įdomių, neįprastų meno kūrinių, išbandys savo kūrybinius gebėjimus kurdami meninę kompoziciją, kurią parsiveš namo.
Edukaciją veda menininkė floristė Rūta Kazakevičienė.


Edukacija „Garso ir šviesos magija“ (1-4 klasėms)

Teatras – tai erdvė, kupina paslapčių ir netikėtumų. Įsivaizduokite save scenoje, nutviekstą šviesos ir užliūliuotą netikėtų garsų, o gal jums būtų įdomiau „tapyti“ scenoje šviesos ir šešėlių paveikslą ar garso pulto pagalba sukurti paslaptingą garsų šydą? Aktorius Tomas Kunčinas jums pravers tą šydą, papasakos truputį istorijos, atskleis šiek tiek praktinės magijos ir techninių Alytaus teatro didžiosios scenos garso, šviesos ir video projekcijos galimybių paslapčių. Edukacinės programos tikslas – supažindinti su teatro garso ir šviesos pasauliu bei teatro užkulisiais. Kultūrinė edukacinė programa „Garso ir šviesos magija“ yra skirta 1–4 klasių mokiniams.


Edukacinė ekskursija „Laikinosios sostinės gatvėmis“

Kaip atpažinti tarpukario modernizmo pastatus? Į kokius kultūros renginius buvo kviečiami Laikinosios sostinės gyventojai? Koks buvo mėgstamiausias visų trijų Lietuvos tarpukario prezidentų patiekalas? Kodėl Kaunas buvo vadintas Mažuoju Paryžiumi? Kur Lietuvoje pirmą kartą suskambo tango melodijos? Į šiuos ir dar daug įdomių klausimų atsakymus išgirsite ekskursijos „Laikinosios sostinės gatvėmis“ metu. Pagrindinis edukacinės ekskursijos tikslas – interaktyviais metodais supažindinti moksleivius su tarpukario laikotarpiu Kaune. Edukacinės ekskursijos uždaviniai: sudominti mokinius Laikinosios sostinės modernistinės architektūros elementais bei tarpukario kultūros aspektais; pateikti įdomių faktų apie žymias, reikšmingas tarpukario asmenybes; perteikti tarpukario miestiečių kasdieninio gyvenimo ypatumus; pasitelkiant mokinių pastabumą, įtraukti juos į miesto ir istorijos tyrinėjimą bei ieškoti teisingų atsakymų į pateikiamus klausimus. Ekskursijose naudojami metodai: gyvas pasakojimas istorinėje aplinkoje (Kauno Naujamiestyje), papildomas temine vizualine medžiaga (architektūros pavyzdžiai, archyvinės nuotraukos, to laikmečio daiktai), garsiniais elementais (išgirstama tarpukario laiku grota muzika), gastronominiais elementais (ragaujama) ir interaktyviomis užduotimis, klausimų atsakymų žaidimais, žemėlapio pažinimu. Siekiama, jog po ekskursijos mokiniai būtų įgiję daugiau žinių apie Laikinąją sostinę, gebėtų atpažinti įvairius jos istorijos ir kultūros elementus, suvoktų išlikusias vertybes, būtų motyvuoti toliau tyrinėti ne tik Kauno, bet ir savo gyvenamosios vietovės aplinką.


Etnografijos saugyklos paslaptys: ženklai ir simboliai

Edukacijos tikslas – supažindinti moksleivius su svarbiausiais lietuvių liaudies kultūroje ir mene naudojamais simboliais bei sužadinti norą domėtis tradicine kultūra, menu ir pasaulėžiūra.

Edukacija prasideda pažintimi su simboliais, kuriais mūsų seneliai ir proseneliai itin mėgo puošti savo buities daiktus ir namus, tikėdamiesi apsaugos, laimės ir sėkmės. Tai segmentinę žvaigždę savyje talpinantis saulės ženklas, žalčiukai,  Pasaulio (Gyvybės) medis, paukščiai, žirgeliai... Edukacijoje tyrinėsime ir aiškinsimės, kodėl senajame Lietuvos kaime šie simboliai buvo tokie reikšmingi – lydėjo žmogų beveik kiekviename žingsnyje. Eisime jų ieškoti tūkstančius įvairiausių artefaktų saugančioje Lietuvos nacionalinio muziejaus etnografijos saugykloje-ekspozicijoje. Galiausiai, pasitelkę kūrybines galias ir vaizduotę, bandysime rasti jiems vietą savo gyvenime. Kiekvienas edukacijos dalyvis išsineš savo sukurtą kelyje saugantį atšvaitą, papuoštą savitai perteiktu senoviniu simboliu.

Edukacija svarbi ir prasminga: kultūriniu požiūriu – skatina domėtis skirtingais kultūriniais reiškiniais, didina kultūrinį sąmoningumą, ugdo nuostatą puoselėti prigimtinę kultūrą, meniniu požiūriu – ugdo gebėjimą kūrybiškai improvizuoti, ugdo ir puoselėja vidinį pasaulį, edukaciniu požiūriu – sudaro sąlygas patirti daug teigiamų emocijų, ugdo pasitikėjimą savimi ir pasitenkinimą savo darbu.

Edukacija sukurta Lietuvos nacionalinio muziejaus padalinyje „Istorijų namai“.


Matyti restauratoriaus akimis - šio užsiėmimo tikslas. Metų metus savo amatą tobulinantys profesionalai įžvelgia sienose tai, kas paprastai paslėpta, sugeba atpažinę ornamentų fragmentus atkurtį juos taip, kad mūsų gyvenamasis pasaulis vėl atgautų savo buvusį grožį. Edukacijos metu moksleiviai sužinos pagrindines restauravimo sąvokas ir technikas bei galės patys jas išbandyti ir geriau suprasti juos supančią aplinką.


Bus pristatyti gana naujo Lietuvoje Taikomojo teatro metodai. Taikomasis teatras yra interaktyvus, auditoriją
įtraukiantis ir paverčiantis ją lygiaverčiu pašnekovu. Tai -
mąstymą ir pokyčius skatinantis bei tokiu būdu
visuomenę transformuojantis teatras. Taikomasis teatras
susijęs su socialiai orientuoto bendruomeninio,
edukacinio ir pilietinio teatro tradicijomis, kurios XX
amžiaus pradžioje atsirado kaip profesionalaus teatro
sektoriaus dalis ir alternatyva.
 Siūlau penkias skirtingas edukacijas, kurias mokiniai galės išbandyti neišeidami už savo ugdymo įstaigos ribų. Visos mano siūlomos edukacijos ugdo kūrybiškumą, skatina kritiškai mąstyti, ieškoti problemų sprendimo būdų individualiai ir dirbant komandoje, moko tinkamai reikšti emocijas, ugdo empatiją.
6, 7 ir 8 klasių mokiniams tinka: EDUKACIJA Nr. 1 - TAIKOMOJO TEATRO METODAI ir EDUKACIJA NR.3 - EMOCIJŲ PALEIDIMAS.
9, 10 ir 11 klasių mokiniams tinka: EDUKACIJA NR. 2 - IMPRO TEATRO UŽSIĖMIMAS, EDUKACIJA NR. 4 - DILEMOS TEATRAS, EDUKACIJA NR. 4 - DILEMOS TEATRAS.


Lietuvoje barokas apima beveik 200 metų laikotarpį. Tai buvo vienintelis europinis stilius, nė kiek nepavėlavęs į Lietuvą. Barokinių bažnyčių architektūra per du šimtmečius pasiekė iki tol nematytą įvairovę ir puošnumą. Barokas – viena išskirtiniausių ir gerai žinomų kultūros šakų, aukštinantis grožį, visada primenant žmogaus trapumą, mirtį. Labiausiai žinoma frazė: „Memento mori” – prisimink, kad mirsi. Todėl stengiamasi gyvenimą žemėje papuošti. Baroko architektūrai didžiausią įtaką turėjo Renesanso kultūra. Tačiau už pastarąjį stilių Barokas yra kur kas didingesnis, ryškesnis ir prabangesnis. Jame pilna veržlumo, neužbaigtumo, spindinčios prabangos – dalykų, reprezentuojančių didikų kilmę ir turtą. Kadangi tai buvo pasipriešinimas Reformacijai, buvo norima parodyti, kokia katalikybė yra didi. Baroko stilius suklestėjo bažnytiniame mene: puošnus ir įspūdingas bažnyčių dekoras turėjo mokyti , o ir dabar moko, žavėtis, stebinti, patraukti ir įtikinti. Architektūra, skulptūra, tapyba, reali ir iliuzinė erdvė, šviesa barokinėse bažnyčiose susiliejo į neišardomą visumą.


Duonos kepimo edukacijoje susipažinsite su vienu seniausiu valgių – Duona. Dalyviai mals grūdus, sijos miltus, maišys duonos raugą ir ruoš duonos tešlą. Išgirs pasakojimą kokią svarbią vietą žmogaus gyvenime, tautosakoje, dainose, sakmėse ir tikėjime  užėmė Duona. Kiekvienas dalyvis prisilies prie Duonos gaminimo, pamatys kaip kūrianama krosnis ir kepama duona, o namo išsiveš gabalėlį ką tik iškeptos duonos ir patirtį, kad kiekvienas galime pasirūpinti savo duona kasdienine.
Duonos kepimo edukacija gali būti puiki galimybė sužinoti, kaip buvo gaminamas ankščiau ir dabar pagrindinis maisto produktas - Duona, kaip tai veikė bendrą mūsų kultūrą ir kokią naudą tai gali turėti šiandieniame gyvenime. Tai taip pat gali suteikti galimybę išsaugoti ir perduoti senovinių receptų tradicijas.


Prano Domšaičio galerijos ekspozicijose tyrinėsime tapybos, skulptūros ir grafikos kūrinius, ieškodami orientyrų, padedančių įsisavinti žinias, gautas per dailės pamokas. Nuo XIX a. realizmo iki impresionistų ir ekspresionistų „mūšių“ Nidos dailininkų kolonijoje, nuo idealizuotų gamtos vaizdų iki dekoratyvių spalvinių sąskambių – stilistinė galerijoje eksponuojamų kūrinių įvairovė atveria plačias dailės pažinimo, analizavimo ir diskusijų apie meną galimybes. Pasitelkę regėjimo, klausos, lytėjimo pojūčius, bandysime ne tik žiūrėti į kūrinius, bet ir juos matyti, mokysimės perteikti savo įspūdžius, diskutuodami apie dailę, o kūrybinėms užduotims atlikti pasitelksime planšetinius kompiuterius, interaktyvią lentą ir tradicines dailės priemones.


Senojo knygrišystės amato edukacija- gaminu knygą

Lazdijų rajono savivaldybės viešoji biblioteka

Senųjų amatų gaivinimas ir sklaida užtikrina tradicijos tęstinumą, prisideda prie paveldo išsaugojimo. Tai – gyvosios pamokos jaunajai kartai, padedančios geriau pažinti ir įsivaizduoti šalies istoriją, kultūrą, skatinančios kūrybiškumą ir išradingumą, glaudesnį kartų bendravimą ir bendradarbiavimą. Taikydami senąsias istorines knygrišystės technologijas, priemones, įrankius ir medžiagas, atsižvelgdami į mokinių amžių,  įrišime odinę knygelę  pagal XVI-XVII a. LDK žemių teismo aktų knygas. Individualiai konsultuojami ir prižiūrimi mokiniai išmoks rišti knygas. Taip pažindami knygos atsiradimo procesus ir įgyvendinimo etapus: susipažinti su knygos struktūra, įrišimo procesais, reikalingos medžiagos kaupimo ir sisteminimo. Vyks praktiniai užsiėmimai pagal 3 programas. 1 programa. Suvenyrinės užrašų knygelės gaminimas - prie odos mokysis prisiūti iš popieriaus sulenktą lanką. Pavieniais žalvariniais spaudais (pagamintais pagal XVI a. Renesanso laikotarpio Žygimanto Augusto knygų pavyzdžius) odoje spaudžiamais ornamentais galės papuošti pasigamintos suvenyrinės knygelės odinį viršelį. 2 programa. Naudojant senąsias istorines knygrišystės technologijas, priemones bei įrankius, rišime rankraštinę kelių lankų knygą pagal LDK XVII- XVIII a. Teismų knygų pavyzdžius. Pasidarysime popieriaus lankus, juos pažymėtose vietose vaškuotu lininiu siūlu prisiūsime prie odos, odą ornamentuosime pavieniais žalvariniais spaudais (yra galimybė įspausti Veisiejų (Lazdijų) arba Vyčio ženklą).  3 programa. Trijų lankų brošiūros arba aštuonių lankų užrašų knygelės įrišimas: popieriaus lakštų lankstymas, siūlo vaškavimas, lankų siuvimas nenaudojant siuvimo rėmo. Dalyviai gaus praktinius knygų įrišimo rankomis įgūdžius, išmoks dirbti individualiai bei kolektyve, susipažins su knygos bei knygrišystės atsiradimo istorija, bus ugdomas jų kūrybiškumas, darbštumas , kruopštumas, atsakomybės suvokimas. Lietuvos istorijos pažinimas per knygos ir
knygrišystės istoriją.


Kūrybinė laboratorija „Išgirsk, pajausk, sukurk“ skirta 1-5 klasių moksleiviams pristatyti pagrindines Lietuvos valstybines ir kalendorines šventes, jų tradicijas ir papročius. Edukacija pritaikoma jos užsakymo metu vyksiančiai šventei. Taikant skirtingus metodus, moksleiviams yra pristatoma tema, leidžiama išgirsti ir pamatyti vaizdinį pristatymą, sudalyvauti šokant tradicinius švenčių šokius, ratelius ir pasigaminti teminį kūrybinį darbelį. Suteikiamos visos reikalingos priemonės.


Raudondvario grafų Tiškevičių kulinarinės ir gastranominės tradicijos. Makarono istorija.

Ne paslaptis, kad nuo 1819 iki 1925 m. Raudondvarį valdę grafai Tiškevičiai ypatingai garsėjo svetingumu. O XIX a. II pusės – XX a. pr. diduomenės indų servizai, kurių ne vieną turime Raudondvario dvare,  yra iškalbingi, dėmesio verti artefaktai, itin pravartūs  Lietuvos dvarų kultūriniam paveldui tirti bei pažinti. Norėtųsi šį lobį dar labiau išgarsinti ir populiarinti: išsiaiškinti, kas į šiuos aristokratų dubenis, sriubines bei lėkšteles buvo dedama, pilama, kraunama. Mūsų muziejininkų parengta, 7-8 klasių mokiniams skirta edukacija „Raudondvario grafų Tiškevičių kulinarinės ir gastronominės tradicijos. Makarono istorija” kaip tik ir yra skirta senosioms dvaro kulinarijos bei gastronomijos tradicijoms pažinti. Tikimės, kad ji bus pravarti įvairių mokyklinio amžiaus grupių vaikams bei jų ugdytojams, besidomintiems Lietuvos dvarų kulinarinio ir gastronominio paveldo tema.  Nepaneigsi, kad šios dvi sritys mėgėjams pasmaližiauti visais laikais buvo ir bus ypač aktualios.


Kultūrinė edukacinė programa – ekskursija "Prisilietimas prie Vilniaus žydų kultūros"

Kultūrinė edukacinė programa – ekskursija „Prisilietimas prie Vilniaus žydų kultūros“ Vilnius dar Napoleono buvo pavadintas „Šiaurės Jeruzale“. Mūsų laikmečių žydų bendruomenė yra neskaitlinga, nors ir gyvybinga, tačiau dėlei Holokausto ir vėliau sekusio sovietinio žydiško paveldo naikinimo, jos vaidmuo Vilniaus, o kartu ir visos Lietuvos istorijoje neretai, bei nepelnytai primirštamas. Edukacinės programos - ekskursijos metu mokiniai aplankys Senąjį ir Naująjį getus, susipažins su juose ilgiau ar trumpiau gyvenusiomis iškiliomis asmenybėmis, kaip kad judaizmo autoritetu Vilniaus Gaonu, dailininku Marku Šagalu, žymiausiu XX a. smuikininku Jaša Heifetcu. Taipogi lankant Senojo ir Naujojo geto gatves ir kiemelius bus proga nusikelti į kasdienišką žydišką gyvenimą, įvertinti džiaugsmus ir skausmus, suprasti begalinius šią bendruomenę ištinkančius pokyčius, aplankyti vieną slėptuvių, kur jie bandė išsigelbėti žiauriais Antrojo Pasaulinio karo metais. Lietuvos ir lietuvių identitetas neįmanomas be žydų kultūros pažinimo ir ši ekskursija padės giliau suvokti jų kultūros svarbą, bei, galbūt, atvers kelią gilesniam domėjimuisi. Kultūrinės edukacinės programos metu mokiniai įtraukiami į temines diskusijas. Istorinis pasakojimas papildomas archyviniais dokumentais, nuotraukomis. Edukacinės programos turinys ir forma pritaikoma individualiai pagal amžiaus grupę.


Užsiėmimo dalyviams Trakų Salos pilyje pristatomos senovėje taikytinos atsiskaitymo formos. Paaiškinama, kaip buvo gaminamos monetos ir kas garantuodavo jų vertę. Pristatoma Lietuvos pinigų istorija nuo seniausių laikų iki dabartinių. Antroje edukacinio užsiėmimo dalyje dalyviai atsako į viktorinos klausimus ir kunigaikščių rūmų vidiniame kiemelyje kaldina monetą. Galimybė pritaikyti specialiųjų poreikių turintiems asmenims – kurčnebyliams pasakojimas iliustruojamas skaidrėmis.
Dalyviai sužinos apie pinigų istorijos raidą pasaulyje ir Lietuvoje bei atras monetų įvairovę Trakų salos pilies ekspozicijoje. Išmoks savarankiškai nusikaldinti monetą gebėdami naudotis kaldinimo prietaisu.


Edukacinė programa "Metų laikai- žiema" (Išvažiuojamoji)

Edukaciją veda dviejų aktorių kuriami personažai - Kodėlčiai Uch ir Ach, pasiruošę mobilią dekoraciją ir technines priemones - kompiuterį, projektorių, taip pat pasitelkiamos į pagalbą teatrinės lėlės, objektų teatras ir kt. priemonės reikalingos edukacijai. Jos metu rodoma paruošta vaizdinė medžiaga (filmuota medžiaga, paveikslėliai, fotografijos ir kt.)  Edukacija papildyta parinktu muzikiniu takeliu.
Edukacijos metu, du kodėlčiai Uch ir Ach (teatro "Avilys" aktoriai) papasakos  ir išmoningai parodys moksleiviams, kokie yra žiemos mėnesiai, kokios jų pavadinimų reikšmės, kokias ir kaip šventes švenčiame žiemą (Adventas, Elnio devyniaragio - žiemos saulėgrįža, Kūčios, Kalėdos, blukvilkis, Trys karaliai, Sausio 13-oji, Vasario 16-oji ir kt.), vaikai sužinos ir vizualiai pamatys, kokie gamtos reiškiniai vyksta žiemą, per profesionalias teatrines lėles ir filmuotoje medžiagoje susitiks su gyvąja gamta ir sužinos, kaip padėti paukščiams ir žvėreliams, prisimins žiemos pramogas, taip pat sužinos ir pamatys kaip susidaro snaigės ir kokios būna jų formos ir daugelį kitų įdomių dalykų, ir net pamatys patį Kalėdų Senelį... Edukacijos metu, bendraudami, kartu interpretuodami gautą informaciją, pasitelkdami savo vaizduotę ir kūrybiškumą, kursime (piešime) bendrą Žiemos paveikslą.
Edukacinės programos "Metų laikai - Žiema" tikslas ir uždaviniai sudominti ir pakviesti mokinius stebėti mus supantį pasaulį, domėtis istorija, pažintį ir saugoti gamtą, mokytis apibūdinti metų laikus, juos pažinti, pastebėti jų skirtumus bei panašumus. Suvokti ir įvertinti, kad per teatro išraiškos priemones galima kalbėtis pačiomis įvairiausiomis temomis. Ugdyti tautinę tapatybę bei kultūrinio sąmoningumo gebėjimus, įtvirtinti suvokimą, kad kultūra yra individo ir bendruomenės savivokos, jų vertybių, gyvenimo būdo ir kokybės pamatas.


Pažintis su Lietuvos muzikos patriarchu Juozu Naujaliu (9-12)

Pagrindinė muziejaus ekspozicija, įamžinanti Lietuvos muzikos patriarchą Juozą Naujalį (1869–1934) ir jo gimtinę – Raudondvarį, skirta mūsų įžymiajam kraštiečiui. Muziejuje galima pamatyti Amerikos lietuvių koncertinės kelionės po JAV metu J. Naujaliui padovanotas relikvijas, arbatos ir pietų servizus, kuriais naudojosi kompozitorius ir jo šeimos nariai, antikvarinę J. Naujalio spintą su joje slypėjusia „paslaptimi“, susipažinti su Juozo Naujalio gyvenimu, kūryba, visuomenine veikla, įnešusiais itin svarų indėlį lietuvybės puoselėjimui, tautinės savimonės ir tautiškumo ugdymui Lietuvoje.
Edukacijos metu mes pristatysime Jums Juozą Naujalį kaip profesionalios lietuviškos muzikos ir kultūrinės veiklos pradininką, klasiką, tautinės savimonės ugdytoją ir puoselėtoją.
Pakviesime kurti savo svajonę...